Васваса - Бу нима? - Онлайн Тиббий Энциклопедия MedLife.Uz\nВасваса – Одамда ғайритабиий, ҳақиқатга тўғри келмайдиган, хато, бемаъни ғояларнинг пайдо бўлиши, фикрлаш ва фараз қилиш қобилиятининг бузилиши, руҳий касалликларнинг асосий белгиларидан бири. Васвасага учрганларнинг ақл-фаросати, онги теран бўлса ҳам, баъзи воқеа ва ҳодисалар тўғрисидаги фикр-мулоҳазалари ўзгариб, нотўғри хулосалар чикарадилар. Масалан, ҳаётда содир бўлаётган воқеаларни тартиб билан сўзлаб берсалар ҳам, уларнинг мазмун ва моҳиятини изоҳлашда маъносиз фикрлар айтадилар. Ўзларини руҳан соғлом ҳис қилиб, хато фикрларини ҳақиқат деб тушунадилар, бунинг нотўғрилигини исботламокчи бўлган кишиларга муносабат ва хатти-ҳаракатлари тубдан ўзгаради.\nВасваса турлари кўп: 1)кузатиш, ҳадиксираш васвасасида бемор содир бўлаётган воқеа ва ҳодисаларни ўзига тегишли деб, уни бадном қилиш мақсадида уюштирилган фитна деб ҳадиксирайди. Ўзаро суҳбатлашиб ёки чакчаклашиб ўтирган одамларни учратганда, мени мазах қилиб клишмоқда деб ўйлайди. Бадиий асарлар ўқиганда, радио эшитганида, телевизор кўрганида буларнинг ҳаммаси менинг тўгримда деб хаёл қилади, шунинг учун ўзини кўпчиликдан тотади, уйига беркиниб олади; 2) жисмоний таъсирланиш васвасаси – бемор организмида азоб берувчи сезгилар ҳис этиб, бу – рақиблрим кашф этган махсус аппаратлар ёрдамида юборилаётган кўринмас нурлар, тўлқинлар, электр қуввати, гипноз ёки сеҳр таъсирининг натижасидир деб ўйлайди.\n3) заҳарланиш васвасасида бемор овқатлангач ўзини ёмон ҳис қилиб, буни «душманларидан кўради ва овқадан воз кечади ёки «заҳарсиз таомлар» излайди. У «душман»лари устидан бошқаларга арз қилади ёки идоралардан ёрдам сўрайди, баъзан бахтсиз ҳодисаларга сабаб бўладиган тадбирлар кўриши мумкин; 4) камситиш, гадолик ва тунаш васвасаси – кўпинча, кексаликдаги касалликларда, хотираси пасайган кишиларда учрайди. Бундай бемор қандайдир одамлар уни тунаганлиги, натижада гадо бўлиб қолгани, қриндош-уруғлари камситиб хўрлаётгани ҳақида шикоят қилиб юради; 5) рашк васвасасида эр ёки хотин бир-бирини вафосизликда айблайди; хатти-ҳаракати, юриш-туриши, бошқалар билан муносабатидан вафосизлик аломатларини ахтариб, пойлаб юради, ўз шубҳасини исботлаш учун маъносиз, аҳмоқона далиллар келтиради. Беморнинг бутун хаёлини шу фикр чулғаб олади, баъзан умр йўлдоши ёки гумон қилган кишисига шикаст етказиши ҳам мумкин;\n6) улуғлик, бадавлатлик ва кашфиёт васвасаси – бемор ўзини мулкдор ёки доно, қудратли, ижодкор ёки оламшумул ихтирочи деб ҳисоблайди. У ўзича ёзади, схемалар чизади, янги назариялар яратади. ташкилотларга бориб, ўзини тан олишни, тақдирлашни талаб қилади; 7) ўзини айблаш ва камситиш васвасаси, асосан, руҳий тушкунликка тушган кишиларда учрайди. Улар ўзларини оила, жамият олдида пасткаш, гуноҳкор, ярамас одам деб ҳисоблайдилар ва, кўпинча, ўзларини нобуд қилишга интиладилар; 8) хасталик васвасаси, ипоходрик васваса — бемор ўзини ўлай деб турган оғир касал деб ҳис қилади, назарида ташқи қиёфаси ўзгаргандек, рак ёки таносил аъзолари касалликларига дучор бўлгандек туюлади. Мияси, ички аъзолари чириб, юрак фаолияти ва томир уриши тўхтаб қолгандек туюлади, ўзини аллақачон ўлиб кетган деб ўйлайди. У фақат касаллиги тўғрисида ўйлаб, атрофдаги воқеа ва ҳодисаларга қизикмай қўяди. Баъзи беморлар ичида қандайдир аппаратлар ёки ҳайвонлар бордек сезади ва дарҳол операция қилишларини талаб этади. Васвасанинг бу тури бош миянинг органик касаллиги бўлган одамларда кўп учрайди. Васваса бўлган беморлар руҳий касалликлар шнфохонасида даволанади.


Туризм бўйича махсус телефон хизмати ишга туширилди\nТуризм бўйича махсус телефон хизмати ишга...\n03.01.2018 13:34 0 258\nЎзбекистон Республикаси Туризмни ривожлантириш давлат қўмитаси ахборот марказининг махсус телефон хизмати (0371) 200-00-88 ўз ишини бошлади.\nЎзбекистон бўйлаб саёҳат қилишни истовчи ҳар қандай сайёҳ куннинг исталган вақтида мазкур рақамдан зарур маълумотларга эга бўлиши, сайёҳлик хизмати билан боғлиқ барча саволларга жавоб олиши мумкин.\nКўпчиликни қизиқтирган аксарият саволларга амалдаги меъёрий ҳужжатлар асосида операторлар тезкорлик билан жавоб қайтваришади. Бордию, саволлар қўшимча тафсилот ва изоҳларни талаб этадиган бўлса, операторлар сизга қўмитанинг тегишли мутахассисларини улаб бершади. Фақат бундай қўнғироқлар куннинг иш вақтида амалга оширилиши лозим.\nКейинчалик Туризмни ривожлантириш давлат қўмитаси тизимида мазкур хизмат турини такомиллаштириш мақсадида қисқа тўрт рақамли махсус рақамлар ҳам ишга туширилиши кутилмоқда.\nтуризм Туризмни ривожлантириш давлат қўмитаси ишонч телефони\nМаданият 16/02, 23:05\nБухорода мобиль кинотеатрлар бўлади (видео)\nЖамият 16/02, 22:47\nХалқаро туризм: Бухорода электрокар, ҳаво шари ва бошқалар (видео)\nЖамият 16/02, 20:27\nШавкат Мирзиёев: «Бухоро халқаро туризм марказига айланиши керак»


У қандай ишлайди? Тупроқни суғориш ўсимлик илдиз тизимининг турига ва хусусиятларига қараб маълум бир чуқурликка ётқизилган қувурлар орқали амалга оширилади. Одатда бу ер ости чуқурлиги 20-30 см.ни ташкил этади. Қувурлар орасидаги масофа камида 50 см. бўлиши керак. Диаметри 20-40 мм. бўлган полиэтилен қувурлар ишлатилади. Хандақларга ётқизишдан олдин уларда 2-3 мм. катталикда тешиклар ҳосил қилинади.\nСувдан оқилона фойдаланишга бу усул қандай ёрдам беради?\nСув қувурлар орқали тўғридан-тўғри ўсимликларнинг илдизларига етказиб берилади. Намлик «тупроқ кўрпаси» остида зич жойлашган бўлиб, ер юзасида бўлгани каби тез буғланиб кетмайди. Шунингдек, бу суғориш зонасида юзаки суғориш натижасида ҳосил бўладиган «қобиқ эффекти»нинг олдини олади.\nАммо ушбу технология ўзининг камчиликларига ҳам эга, агар олдиндан тайёргарлик кўрсангиз, олдини олиш мумкин. Томизғичларнинг тешиклари тиқилиб қолмаслиги учун сув етарлича тоза бўлиши керак. Кўп миқдордаги чўкиндиларга эга сувдан фақат олдиндан тиндиргич ўрнатиш шарти билан фойдаланиш тавсия этилади.\nЯна бир камчилик – томизғичнинг чиқарувчи тешикларига илдизлар тиқилиб қолиши. Уни бартараф этиш учун мутахассислар мавсумда бир неча маротаба суғориш сувига махсус эритма – илдиз ўсиши ингибиторини қўшишни маслаҳат беришади. У томизғичнинг чиқарувчи тешиклари яқинида илдиз ўсишини тўхтатиш хусусиятига эга. Аммо тўғри нисбатни фақатгина тажрибали агрономлар индивидуал равишда ҳисоблаб чиқиши мумкин.\nКўпинча бу усул иссиқхоналарда ёки шахсий томорқаларда, шу жумладан токзорларни ва бошқа бўйи нисбатан паст бўлган кўп йиллик ўсимликларни намлик билан таъминлаш учун ишлатилади. Бундан ташқари, ушбу технология ландшафт дизайни эҳтиёжларини мукаммал даражада ҳал қилади: қувурларни ерга ҳар қандай йўл бўйлаб, ҳатто, айлана шаклида ёки жуда кўп эгилган ҳолда янада мураккаб шаклда ётқизиш мумкин. Ва юзага ҳеч нарса чиқиб қолмайди, суғориш тизими бутунлай ер тагига яширинади. Ер остидан суғориш усули сув танқислигига эга ва иссиқ иқлимли ҳудудлар учун тавсия этилади: чунки сув юзадан буғланиб кетмайди ва ўсимликларнинг илдизига тўлиқ етиб боради.


Бременда муҳожирлар марказида кучли ёнғин чиқди\n20:34 / 11.06.2017\n11 июнь куни эрталаб Германиянинг Бремен шаҳридаги муҳожирларни жойлаштириш марказида ёнғин чиқди. Бу вақтда марказда 100 дан кўпроқ муҳожир бўлган. Дастлабки маълумотларга кўра, ёнғин бино ёртўласидаги чиқиндилар бакида вужудга келган. Бу ҳақда Reuters ахборот агентлиги хабар берди.\nБу орада марказдаги ёнғин видеоси пайдо бўлди. Видеодаги лавҳалардан воқеа жойида полициячилар, ўт ўчирувчилар ва шифокорлар иш олиб бораётганини кўриш мумкин. Шунингдек, видеода ёнғин туфайли кўчада қолган ўнлаб муҳожирларни кўриш мумкин.\nЖорий апрель ойида Франциядаги муҳожирлар учун намунали лагерь қочқинлар томондан ёқиб юборилган. Марказдан одамларни эвакуация қилиш вақтида 500 га яқин муҳожир номаълум томонга қочиб кетган.\nёнғин муҳожирлар маркази Бремен


Amunews.uz веб-сайтининг Telegram’даги канали обуначилари сони минг нафардан ошди - AmuNews.uz - энг сўнгги янгиликлар\n1 USD = 8535.74 +16.32\n1 EUR = 9566 -86.52\n1 RUB = 132.57 +0.67\nAmunews.uz веб-сайтининг Telegram’даги канали обуначилари сони минг нафардан ошди\n“Тараққиёт кўзгуси” газетаси таҳририяти томонидан ташкил қилинган Amunews.uz веб-сайтининг Telegram’даги @Amunewsuz канали обуначилари сони минг нафардан ошди.\nTelegram статистикасини юритувчи @TGStat_Bot’дан олинган маълумотларга кўра, 2017 йилнинг охирида ташкил қилинган мазкур каналда шу кунгача 250 дан ортиқ постлар, 1 минг 900 га яқин фото ва 74 та видеоматериаллар эълон қилинган.\nПостлар жами салкам 195 минг марта, ҳар бир пост эса ўртача 900 мартадан ортиқ кўрилган. Telegram фойдаланувчилари бир кунда каналга ўртача 5 минг 200 марта “назар солишади”.\nМанғит шаҳрида рўй берган ёнғин ҳодисаси юзасидан расмий баёнотга ҳавола берувчи мана бу пост энг кўп – 8 минг 700 мартага яқин ўқилган. “Янги йил байрами арафасида Манғит шаҳрининг тунги кўриниши!” деб номланган мана бу пост эса қисқа муддатда (каналда эълон қилинганига 10 кун ҳам бўлмаган) энг кўп – 2 минг 700 мартадан ортиқ ўқилгани сабабли @TGStat_Bot томонидан каналдаги “энг машҳур” пост деб топилган.\nЭслатиб ўтамиз, amunews.uz веб-сайти 2012 йил 1 апрелдан фаолият олиб бормоқда. Сайт Ўзбекистон Матбуот ва ахборот агентлигининг 0919-сонли гувоҳномаси билан оммавий ахборот воситаси сифатида давлат рўйхатидан ўтган.\n“Welcome to Karakalpakstan” – янги саҳифа


ИСТЕЪДОДСИЗ ТОЛИБИ ИЛМНИНГ ЎЗИ ЙЎҚ\n16:36 10 Март 2018 515\nАлишер Анваров - Ҳидоя ўрта махсус Ислом билим юрти ўқитувчиси,\nГерманиянинг DAAD халқаро академик алмашинув дастури ғолиби\n(Германия таълим тизими ҳақида)\nГермания таълим тизими "Истеъдодсиз толиби илмнинг ўзи йўқ!"- ана шу олтин қоидага таянади.\nҲалқаро доирада эътироф этилган Немис таълим даргоҳларида мустақил фикр ҳамда кенг дунёқараш шаклланишига алоҳида эътибор берилади. Таълим тизимига тадбиқ этилаётган янги усуллар, сўнгги ахборот технологияларидан унумли фойдаланмаганларга эса жуда қийин. Тараққиёт манзили сари ошиқаётган жамиятда билимсиз ўз ўрнига эга бўлиш амри маҳол. Дарвоқе, Немисларга хос темир интизом, бирсўзлилик хислатлари ҳам айнан таълим даргоҳларида шаклланади.\nГерманияда мактабгача таълим муассасалари давлат тизимига кирмайди. Болалар боғчаси, хайрия жамғармалари, маҳаллий ҳокимият ҳамда черков васийлигида фаолият юритади. Шу билан бирга корхона ва ташкилотлар ҳам ўз боғчасига эга бўлиши мумкин. Мактабгача таълим тизими (ELEMENTARBEREICH) 3 ёшдан олти ёшгача бўлган болаларни қамраб олади. Ҳали ақлини таниб улгурмаган болаларда ўз фикрини ифодалаш, тенгдошлари ва катталар билан мулоқот қилиш қобилиятини шакллантириш, уларни бошланғич таълимга тайёрлашда боғчаларнинг ўрни катта. Шу боис ҳам Немислар боғчаларни "тафаккур устахонаси" деб аташади.\nГермания Конституциясига мувофиқ, мактаб таълими давлат назоратида. Мамлакатда ўн олтита федерал ер мавжуд бўлса, уларнинг ҳар бири ўзининг таълим тўғрисидаги қонунига эга. Шу сабабли федерал ерларда мактаб таълимида айрим фарқлар бор. Масалан, аксарият ҳудудларда бошланғич таълим 4 йил (биринчи синфдан тўртинчига қадар), пойтахт Берлинда эса - 6 йил. Аммо бу каби фарқларга қарамасдан, барча ҳудудлар учун умумий тартиб-қоидалар амал қилади.\nЭнг яхши баҳо -1!\nБолалар 5-6 ёшдан бошланғич мактаб (GRUNDSCHULE)га катнайди. Бошланғич мактабда ўқиш даври тўрт йилдан олти йилгача. Мактабларда биринчи, иккинчи синф давомида ўқувчиларга баҳо қўйилмайди. Ўқитувчилар баҳо ўрнига боланинг индивидуал ривожланиш ҳолати хусусида ҳисобот тайёрлайди. Ўқувчиларга 3-синфдан баҳо қўйила бошлайди. Германияда 6 баллик баҳолаш тизими қабул қилинган. Бунга кўра, 1 - аъло (SEHR GUT), 2 - яхши (GUT), 3 - қониқарли (BEFRIEDIGEND), 4 - етарли (AUSREICHEND), 5 - етарли эмас (MANGELHAFT), 6 - қоникарсиз (UNGENGEND). Ўқувчилар фанларни энг камида "тўрт"га ўзлаштириши керак. Бошланғич босқичда болаларга математика, немис тили, табиатшунослик, мусиқа, эстетика фанлари ўтилади.\nНемис таълим тизимининг ўзига хос хусусияти шундаки, ўқувчилар бошланғични тугатгандаёқ келажак йўлини аниқлаб олиши зарур. Ана шунга асосланиб, у бир неча турдаги мактабдан бирида ўқишни давом эттиради.\nАсосий мактаб (HAUPTSCHULE). Бу ерда болалар тўққизинчи синфгача ўқитилади. Асосий мактабларда олий таълим муассасаларида ўқиш нияти йўқ бўлган, бирор бир касб этагидан тутишни кўзлаган ўқувчилар таълим олади. Бу турдаги мактабларда базавий билимлар берилади ва асосий эътибор амалий машғулотларга қаратилади. Асосий мактабни тугатган ўсмирлар тугалланмаган ўрта таълим ҳақида шаҳодатнома олади. Ушбу ҳужжат билан касб-ҳунар мактаблари (BERUFSSCHULE ЁКИ PROFESSIONALSCHULE)га кириш мумкин. Биздаги касб-ҳунар коллежларига ўхшаб кетадиган мазкур мактабларда талаба муайян касб-ҳунар бўйича билим ва тажриба оширади.\nРеал мактаб (REALSCHULE). Бу турдаги мактабларда математика ва табиий фанларга мойил, келажакда олий маълумотли мутахассис бўлишни ният қилган болалар ўқийди. Ўқиш 5-синфдан 10- синфгача. Мазкур муддат мобайнида ёшларга турли фан соҳалари бўйича кенгайтирилган билим берилади. Реал мактабни тугатган ўсмирлар ўқишни гимназияда давом эттиради. Имтиёзли шаҳодатнома = 13 йиллик мехнат\nГимназия (GYMNASIUM). Ўқувчилар ўрта таълимнинг энг муҳим бўғини бўлган ушбу билим масканида тўққиз йил - 5-синфдан 13-синфгача таълим олади. Реал мактабнинг 10-синфини тамомлаган ёшлар эса гимназияда уч йил ўқийди. Мазкур таълим даргоҳида гуманитар, табиий фанлар ва хорижий тиллар чуқур ўргатилади. Ўқувчилар ўн биринчи синфдан танлаган йўналишидан келиб чикиб, асосий вактини бир неча фанни чуқур ўрганишга сарфлайди. Гимназия - олий таълимга тайёргарликнинг ҳал қилувчи босқичи. Негаки, гимназияни тугатганлик тўғрисидаги етуклик шаҳодатномаси (ABITUR) университетга имтиҳонсиз кириш ҳуқуқини беради. Аммо етуклик шаҳодатномасини олиш осон эмас. Ўқувчига ушбу ҳужжатни беришда унинг ўн уч йил давомидаги натижалари ҳамда тўртта фан бўйича якуний имтиҳон баҳолари инобатга олинади. Немис заминида олий ўқув юртига кириш учун ўн уч йил яхши натижа билан ўқиш керак. Ана шундан кейингина университет йўллари очилади.\nТаълим тизимида умумий мактаблар (GESAMTSCHULE) ҳам мавжуд. Унда юқорида зикр этилган мактаблар дастури ўн йил давомида уйғун ҳолда ўқитилади, яьни ўқувчилар ҳам гуманитар, ҳам техник фанлар йўналишида билим олади. Умумий мактаб битирувчилари ҳам сўнгги уч йиллик мажбурий таълимни гимназияда давом эттиради.\n"Фикрлаяпманми, демак, яшаяпман!"\nГерманияда давлатга карашли мактаблар билан бирга хусусий таълим масканлари ҳам фаолият юритади. Хусусий мактаблар ўрта таълим масканларининг 2 фоизини ташкил этади. Ўқув дастурлари аньанавий мактаблардан фарқ қилувчи хусусий мактабларни Федерал таълим ва маданият вазирлиги назорат қилади. Хусусий мактаблар саноат, тил, косметика, гимнастика, уй хўжалиги каби ихтисослашган йўналишларда таълим беради. Нодавлат таълим масканлари бир-бирини қўллаб-қувватлаш учун хусусий мактаблар уюшмаси (BUNDESVERBAND DEUTSCHER PRIVATSCHULEN)га бирлашган.\nНемис мактабларида хорижлик фуқаролар ҳам таълим олиши мумкин. хорижликлар маҳаллий шарт-шароитга мослашиши, немис тилини пухта ўзлаштириши учун тайёрлов курслари ташкил этилади.\nНемис педагоглари истеъдодсиз ўқувчининг ўзи йўқ, деб ҳисоблашади. Шунга кўра улар ўқувчининг очилмаган қирраларини кашф этиш, уларни янгилик ва ихтиролар руҳида тарбиялашга интилади. "Фикрлаяпманми, демак, яшаяпман!" дейди машҳур файласуф Рене Декарт. Немис мактабларида ана шу нақл олтин қоида сифатида қабул қилинган. Педагоглар биринчи навбатда ўқувчининг, ҳатто хато бўлса-да, мустақил фикри бўлишига эришишни мақсад қилади. Таълим жараёни эса ота-она ва ўқитувчи ўртасидаги узвий ҳамкорликка таянади.\nЮкорида таъкидлаганимдек, маҳаллий гимназияларни битириб, етуклик шаҳодатномаси олган ёшлар университетларга имтиҳонсиз киради (Лекин баьзи йўналишлар, масалан, тиббиёт бўйича кириш имтиҳонлари ўтказилиши ҳам мумкин). Чел элликлар эса ўқишга кириш учун немис тили бўйича имтиҳон (DSH-Pruefung)дан ўтади.\nУниверситетларда бакалавр босқичи тўрт ярим йилгача, магистратура бир йилдан тўрт йилгача, докторантура икки йилдан беш йилгача. Одатда, бакалавриат ва магистратура талабалари ўқиш якунида давлат имтиҳони (STAATSPRUFUNG) топширади ва диссертация ҳимоя қилади. Талаба ўқиш учун қишки ёки ёзги ўқув мавсумини танлаш ҳуқуқига эга. Ёзги мавсум апрел-сентябр, қишкиси эса октябр-март ойларини ўз ичига олади.\nГермания Гейделберг, Кёльн, Фрейбург, Тюбинген каби қадимий университетлар ватани ҳисобланади. 1386 йилда асос солинган Гейдельберг университети кўҳна қитъанинг энг нуфузли олий таълим даргоҳлари рўйхатига киритилган. Ўрта асрлардаёқ ушбу университетга кириш европалик аслзодаларнинг орзуси бўлган. Германиянинг мўжазгина Гейдельберг шаҳрида жойлашган мазкур университетнинг нуфузи ҳозир ҳам баланд. Бу ердан Гегел, Ясперс каби жаҳон таниган олимлар, ўнга яқин Нобел мукофоти эгалари етишиб чиққан. Университет юриспруденсия, биология, кимё, тиббиёт йўналишларида кучли кадрлар тайёрлайди. Бу ерда ўкийдиган 25 минг талабанинг 12 фоизи хорижликлардир.\nКасбий олий мактаблар ёки институтлар (FACHHOCHSCHULEN) Немис таълим тизимининг ўзига хос бўғини сифатида муҳандис, иқтисодчи, дизайнер, машинасозлик, ишлаб чиқариш, ахборот технологиялари ва соғлиқни сақлаш йўналишларида мутахассислар етказиб беради.\nАхен, Бремен, Бонн, Франкфурт, Гамбург, Кёльн, Марбург каби университетларга ҳам талабгорлар кўп. Маьлумотларга кўра, Германиянинг 370 дан ошиқ олий таълим муассасаларида 2 миллионга яқин талаба, жумладан, 246 минг хорижлик таҳсил олмоқда. Немис юрти чет эллик талабалар сони бўйича дунёда АҚШ ва Буюк Британиядан кейинги ўринда туради.\n2018-02-27 15:03:03 976


Азиз Турғунбоев ишининг беш фигуранти вақтинча футболдан четлатилди\nKo'rildi: 1007 Qo'shildi: 05-02-19\nМаълум бўлишича, Турғунбоевнинг "Навбаҳор” футболчиси сифатида ПФЛ рўйхатидан ўтказилган шартномаси 2018 йилнинг 30 ноябрь куни ўз якунига етган. У Футболчиларнинг мақоми ва ўтиши бўйича регламент бандларидан келиб чиқиб, шартномаси якунига ярим йил вақт қолганида бошқа клублар билан музокара ўтказиши мумкин эди. Унинг бу ҳуқуқидан "Пахтакор” футбол клуби унумли фойдаланишга ҳаракат қилган ҳамда Азиз Турғунбоев билан 2018 йилнинг 5 сентябрь куни 2 йилга мўлжалланган ҳамда 2019 йилнинг 1 январидан кучга кирадиган шартнома имзолаган.\nИшни ўрганиш жараёнида иштирок этган "Навбаҳор” томони бу шартномани мавҳум қолдиришга ҳаракат қилди. Бироқ Азиз Турғунбоевнинг кўрсатмаси ҳамда мавсум якунланганидан сўнг ПФЛ бош директори номига ёзган аризаси орқали маълум бўладики, "Навбаҳор” футболчининг Тошкент клуби билан шартномаси бор экани ҳақида билса-да, 2018 йилнинг 29 ноябрь куни Турғунбоевни янги шартномага қўл қўйишга ундаган. Бунда "Навбаҳор” томони Турғунбоев билан 30 ноябрь куни якунига етадиган шартномани узайтирмаган, балки футболчига янги шартнома имзолатган. Қўшимчасига, Турғунбоев вазият силлиқ ҳал этилишига ишонтирилган.\nМазкур иш жиддий тус олишни бошлаганига қарамай, декабрь ойи экваторига келиб Турғунбоев "Пахтакор” билан навбатдаги шартномага имзо чеккан. Оқибатда вазият бутунлай издан чиққан. Бунгача ПФЛ на "Пахтакор” ва на "Навбаҳор” билан тузилган шартномаларни рўйхатга олган. Боиси, Ўзбекистонда қишки трансфер ойнаси 17 декабрга келибгина очилган. Боз устига, 2019 йилги мавсум учун регламентда жиддий ўзгаришлар қилаётган ПФЛ юқоридаги каби ҳолатларнинг олдини олиш мақсадида муҳим янгиликка қўл урганди. Унга кўра, футболчи ва клуб ўртасида имзоланаётган ҳар қандай шартнома роппа-роса 1 ой ичида ПФЛ рўйхатидан ўтказилмаса, ташкилот унинг ҳақиқийлигини тан олмайди. Мазкур қоида 2019 йилнинг 1 январь кунидан кейин тақдим этиладиган шартномалар учун тааллуқлидир.\n"Пахтакор” айнан 1 январь куни Азиз Турғунбоев билан тузилган шартномани Осиё Чемпионлар лигасига рўйхатдан ўтказиш учун олиб келди. Бу вақт ичида "Навбаҳор” футболчи билан тузилган шартномани тақдим этмади. Наманган клубининг Турғунбоев билан тузилган шартномаси ЎФА комиссияси мазкур ишни ўрганишни бошлаганидан кейингина кўрсатилди. Ваҳоланки, "Навбаҳор” бошқа клуб билан шартномаси бор бўлган футболчини Қримда ташкил этилган йиғинга жалб қилган. "Пахтакор” томони эса айнан шундан келиб чиқиб ПФЛга шикоят аризаси билан чиққан.\nЎрганишлар натижасида Азиз Турғунбоевнинг икки клуб билан шартнома имзолагани аниқланди. Бу эса Футболчиларнинг мақоми ва ўтиши бўйича регламентнинг 5.43 бандига зиддир. Шунингдек, Турғунбоев бир вақтнинг ўзида ПФЛ вакилларига ҳам икки хил истагини билдирган. Хусусан, у 2018 йилнинг 3 декабрь куни "Пахтакор”да ўйнашни истаётгани, бироқ унинг бу қарорига "Навбаҳор” томонидан босим бўлаётгани ҳақида ўз қўли билан ариза ёзиб кетган. 2019 йилнинг 1 январь куни эса "Пахтакор” билан тузилган 5 сентябрь санасидаги шартномани бекор қилишни сўраб ариза ёзган. Шу йилнинг 2 февраль куни бўлиб ўтган йиғилишда эса босим "Пахтакор” клуби вакиллари томонидан қилингани борасида кўрсатма берган.\nАзиз Турғунбоевнинг миллий терма жамоа футболчиси экани, бундай можароли ишга биринчи бор аралашиб қолаётгани ҳамда бошқа бир қатор омиллар ҳисобга олиниб, футболчига нисбатан енгилроқ жазо тайинланди. Эндиликда у 2019 йилнинг 9 июль санасига қадар футболга алоқадор барча турдаги фаолиятдан дисквалификация қилинади. Мазкур вақт давомида Турғунбоев Суперлига ҳамда Про-лига "А” клублари билан шартнома имзолай олмайди.\n2018 йилнинг катта қисмида "Навбаҳор” бош мураббийи сифатида ишлаб келган Илҳом Мўминжонов футболга алоқадор барча турдаги фаолиятдан 1 йилга дисквалификация қилинади. Бу ҳақдаги қарор Интизом ва одоб-ахлоқ қўмитаси томонидан қабул қилинди.\nЖумладан, Мўминжонов Азиз Турғунбоевни 2018 йилги мавсумда ҳам "Навбаҳор” шарафини ҳимоя қилишга кўндиради. Бироқ кейинчалик ундан ўз манфаатлари йўлида фойдалана бошлайди. Бирламчи, Мўминжонов ўз шогирдини футбол агентлари билан таништиради. Яъни, Турғунбоев Мўминжоновнинг тавсиясига кўра Александр Митрофанов бошчилигидаги агентлар билан ҳамкорлик қила бошлайди. Митрофанов номидан битимни ўзбекистонлик Рустам Шоймардонов имзолайди. Суҳбат давомида Турғунбоев Митрофановни умуман танимаслигини, шартномани Шоймардонов билан тузганлигини айтди. Мўминжонов эса бу ҳақда Турғунбоевдан яхшироқ маълумотга эга. Бироқ асосий деталларга келганда, у кўп нарсадан бехабар эканлигини қайд этмоқда. Мазкур битимдан Мўминжонов моддий манфаат кўрганми ёки йўқ деган саволга мураббий рад жавобини берди.\nИккинчидан, Мўминжонов ўзи бошчилик қилаётган "Навбаҳор” клубининг чемпионлик йўлидаги принципиал рақиби бўлган "Пахтакор” қарамоғига Турғунбоевни ўзи олиб боради. Бунда футболчи билан кўп йиллик эмас, бир йиллик шартнома тузилгани, энди эса футболчи янги жамоага эркин агент сифатида йўл олиши каби масалалар ётибди. Яъни, "Навбаҳор” ўз кашфиётининг ортидан ҳеч қандай молиявий фойда кўрмайди. Мўминжонов юқоридаги келишувдан қандайдир манфаат кўргани борасидаги саволга ҳам рад жавобини берди. Бироқ мураббий ўзи учун рақиб бўлган клуб манфаатларига нима учун хизмат қилиб юрганини изоҳлай олмади.\nУчинчидан, Мўминжонов "Навбаҳор”да футболчилар билан айнан ўзи ҳисоб-китоб қилгани аниқланди. Мураббийнинг асл вазифаси футболчиларнинг спорт формаси билан ишлаш бўлса-да, Мўминжонов клубда ҳисобчи ҳам бўлган ва ҳомийлар томонидан берилган маблағларни ўзи билганича тақсимлайверган.\nМамлакат футболини ривожлантириш йўлида "Пахтакор” ва "Навбаҳор” раҳбарияти катта ҳажмдаги ишларни амалга оширмоқда. Хусусан, "Пахтакор” инвесторлари ва Наманган вилояти ҳокимининг хизматларини алоҳида эътироф этиш керак. Бироқ уларнинг ишончида бўлса-да, аслида регламентда белгилаб қўйилган талабларни писанд қилмайдиган, улардан яхши хабардор бўлмаслиги оқибатида, ўз клублари шаънига путур етказадиган кадрлар ҳам учраб турибди. Юқоридаги икки қўмита ўзаро келишиб, мана шундай кадрларнинг уч нафарини 6 ойга футболдан четлаштирди.\n"Пахтакор” спорт директори Жаъфар Ирисметов ўзи фаолият олиб бораётган клуб Азиз Турғунбоевнинг трансфери масаласи юзасидан "Навбаҳор”га расмий чиқиш қилмаган бўлса-да, футболчининг ўзи, жамоа мураббийи Илҳом Мўминжонов ҳамда футбол агентлари билан бемалол иш олиб бораверган. Яъни, Турғунбоевнинг "Навбаҳор” билан шартномаси якунига 6 ойдан кўпроқ вақт бўлса-да, Ирисметов регламентга зид равишда клубни расмий огоҳлантирмай, у билан алоқага чиқаверган. Суҳбат давомида Ирисметов буни ўзи тан олди.\nШунингдек, Ирисметов "Навбаҳор” билан иккинчи шартномага қўл қўймаслик, бу регламентнинг бузилиши бўлиши ҳақида Турғунбоевни тўғри огоҳлантирган. Бироқ спорт директори сифатида ўзи юқоридаги хатога йўл қўйган, шунингдек, "Пахтакор” таркибига келиб қўшилмаса, футболчини 2 йил футболдан четлаштириб юбориш билан қўрқитган. Ваҳоланки, бу ишни у ЎФА орқали ҳал қилиши мумкин эди. Футболчига бўлган босим эса ортиқча.\n"Навбаҳор” вице-президенти Шамшод Сариков эса Турғунбоев ишини силлиқ қилиб юбориш борасидаги пуч ёнғоқ билан футболчининг қўйнини тўлдириб, уни иккинчи шартномага ундаган ҳамда унга қўл қўйдирган. Шунингдек, ПФЛ рўйхатдан ўтказган бошқа клуб футболчисини ҳеч кимни огоҳлантирмай, Қрим йиғинига олиб кетган. Регламентни юқоридаги каби масалалари унга тушунтирилганда, Сариков улардан бехабарлиги, бошқа нарсадан умид қилгани, бошқача ўйлагани каби важларни келтирди. Шундан келиб чиқиб, ЎФА Сариковга ҳам футбол борасидаги билимларини ошириб олиш учун имконият беришга қарор қилди ва уни ҳам Ирисметов каби 6 ойга футболда четлатди.\nҚўшимчасига, футбол ҳақида етарлича тасаввурга эга бўлмаган, ўз вазифасига нолойиқ деб топилган "Навбаҳор” бош директори Русал Акромов ҳам футболдан 6 ой "дам олади”. У мазкур масалаларни ўз назоратига олмагани, регламент ҳақида тасаввури йўқлигини тан олиб ўтди.\nБу икки тарафнинг ўйинлари сабаб ҳуқуқий саводи етарлича бўлмаган бир футболчи азият чекди. Шунинг учун ҳам фақатгина Турғунбоевнинг дисквалификация бўлиб кетиши адолатдан бўлмасди. "Пахтакор” ва "Навбаҳор” раҳбарияти ўз спорт директорига, вице-президентига ишониб иш кўрган ва воқеанинг барча тафсилотларидан бохабар бўлмаган. Юқоридагиларни инобатга олиб, Азиз Турғунбоев билан тузилган ҳар қандай шартномалар ўз кучини йўқотган деб топилади. Яъни, 9 июлга қадар Турғунбоев ҳеч бир клуб билан алоқага чиқмайди, аммо шу санадан эътиборан эркин агентга айланади. Турғунбоев билан келишиш вақтида ҳозир бўлган, бироқ унинг бошига иш тушган вақтда ҳимоя учун келмаган футбол агентлари билан ҳамкорлик давом этиши ёки этмаслигини унинг ўзи ҳал қилади. ЎФА эса ўзбекистонлик футболчиларни бу каби ишларда шошилмасликка ва ўйлаб қарор чиқаришга чақиради.\nЎФА "Пахтакор” ва "Навбаҳор” футбол клубларини юқоридаги каби масалаларга жиддий эътиборда бўлишга чақиради. Кейинги сафар клублар катта жарималарга тортилиши ёки футболчиларни рўйхатдан ўтказиш ҳуқуқидан маҳрум қилиниши мумкин. Юқоридаги қарорлар икки қўмита аъзолари томонидан белгиланган тартибда қабул қилинди.


ПФЛ директори клубларнинг ҳокимият ва давлат корхоналарига қайтарилгани сабабини айтди\nЧоршанба, 12 Май\nПФЛ директори вазифасини бажарувчи Диёр Имомхўжаев Вазирлар Маҳкамаси қарори билан бир қатор клубларнинг Давлат активларини бошқариш агентлигиги улуши яна ҳокимият ва давлат корхоноларига қайтарилганига муносабат билдирди.\n«Вазирлар Маҳкамаси қарори билан «Бунёдкор» ва «Пахтакор» футбол клубларининг давлат улуши Тошкент шаҳар ҳокимлигига ўтди ва ҳар икки клуб бош ҳомийлари сифатида ҳам шаҳар ҳокимияти кўрсатилди. Худди шундай ҳолат «Динамо» ва «Навбаҳор»га ҳам тегишли. Уларда ҳам ҳар икки устунда вилоят ҳокимликлари кўрсатилган.\nШунингдек, «Нефтчи», «Шўртан» ва «Сурхон» клубларининг давлат улуши ҳам вилоят ҳокимликларига ўтади. Аммо ҳомий сифатида уларга мос равишда ФНҚИЗ МЧЖ, Ҳудудгазтаъминот АЖ ҳамда Ўзбекгидроэнерго АЖ бириктирилган.\nДавлат активларини бошқариш агентлиги қўшимчасига «Насаф»ни «Шўртан» газ кимё комплекси МЧЖга, ОКМКни Олмалиқ КМК АЖга, «Бухоро»ни БНҚИЗ МЧЖга, «Локомотив»ни Ўзбекистон темир йўллари АЖга, «Металлург»ни Ўзметкомбинат АЖга, «Машъал»ни Ўзбекнефтгаз АЖга қайтаради.\nАввалроқ, мазкур 13та клуб Давлат активларини бошқариш агентлигига қабул қилинган бўлиб, кейинчалик агентлик бу клубларни сотиши кераклигини белгиланганди. Бироқ ОФК барча клублар бир ташкилотга тегишли бўлиши мумкин эмаслиги баён этилган Лицензиялаш регламенти билан бунга қарши чиқди. Шундан келиб чиқиб, Вазирлар Маҳкамаси профессионал футбол клублари устав капиталидаги давлат улуши ва хўжалик жамиятларининг улушларини баланс қийматига ошириш ҳисобига берилиши ва кейинчалик белгиланган тартибга сотилиши бўйича қарор чиқарди. Яъни, 2030 йилга қадар бу 13 клуб барибир сотиб улгурилиши керак», - дея ёзади Диёр Имомхўжаев телеграмдаги каналида.


«БОЛАЛАРИНИ ТАШЛАБ КЕТГАН ОНА АЛИМЕНТ СЎРАСА...» - Darakchi\n«БОЛАЛАРИНИ ТАШЛАБ КЕТГАН ОНА АЛИМЕНТ СЎРАСА...»\nСАВОЛ-ЖАВОБ 06.12.2017, 18:40\nФарзандларимдан хотинимнинг эгри қадам ташлаётгани ҳақида билиб қолдим. Хуллас, турмушимиз бўлмай, ажрашдик. У икки норасидани ташлаб чет элга жўнаб кетди. Уч йилдан бери болаларим мен билан яшашади, моддий таъминоти ҳам табиийки менинг зиммамда. Аммо собиқ хотиним «сафар»дан қайтиб, судга мурожаат қилибди, фарзандларимни унга олиб бериш ва уларга алимент белгиланишини талаб қилиб. Не ажабки суд ҳам унинг даъвосини қаноатлантирди. Бироқ болаларим ҳамон мен билан яшашади, онасининг олдига боргиси йўқ. Алимент тўловини бекор қилишни сўраб, икки марта судга ариза бердим. Фарзандларим мен билан бўлишса, алимент тўлашим тўғрими? Бироқ суд икки сафар ҳам аризамни рад этди. Алимент ундируви тайинланганидан сўнг ўн кун ичида қарши даъво талабини келтиришим керак экан. Мен эса кейинроқ учрашгандим. Энди алимент тўловини бекор қилиб бўлмайдими?\nХасан Дадаев, Самарқанд вилояти, Тойлоқ тумани\nВояга етмаган болаларига алимент тўлаш ва уларга таъминот беришда ота-онанинг мажбуриятлари тенгдир. Вояга етмаган болалар учун алимент ундириш суд буйруқ чиқариш тартибида амалга оширилиб, ушбу суд буйруғига қарздордан қарши эътирозлар келиб тушса, суд томонидан буйруқ бекор қилиниб, алимент ундируви даъво ишларини юритиш тартибида кўриб чиқилади. Вояга етмаган болаларнинг таъминоти учун алимент, бола ота-онанинг қай бирининг тарбиясида бўлса, шу ота-онанинг фойдасига ундирилади.\nСизнинг суд буйруғини бекор қилиш ҳақидаги аризангиз рад этилган бўлса, ушбу суд ҳужжати юзасидан юқори турувчи судга шикоят келтиришингиз мумкин.\nОта-оналар бирга яшамаганида, вояга етмаган фарзандлар қай бирининг тарбиясида қолдирилиши ҳақидаги даъво суд томонидан ҳал этилаётганда, вояга етмаган болаларнинг манфаатидан келиб чиқиб ҳамда мутахассислар фикрига таяниб, агар бола 10 ёшдан ошган бўлса, унинг ҳам фикри инобатга олинган ҳолда ҳал этилади. Болаларингизни онасининг тарбиясида қолдирилганликларидан норози бўлсангиз, суднинг бу қарори устидан 20 кун ичида апелляция, 1 йил ичида кассация, 3 йил ичида назорат тартибда юқори турувчи судга шикоят келтиришингиз мумкин.


«СП»: Ravon нархи билан Россияда муваффақиятга эришиши мумкин » Ўзбекистон янгиликлари – Zamin.uz\nGM Uzbekistan’нинг Россия бозори учун мўлжалланган янги бренди — Ravon ўз автомобилларининг асосий устунлиги — нархи билан бозордаги асосий рақобатчилари ҳисобланган Hyundai Solaris, Kia Rio ва Renault Logan’ни ортда қолдириши мумкин. Бу ҳақда Россиянинг «Свободная Пресса» интернет-нашридаги мақолада сўз боради.\nОктябрь ойида Москвада Ravon бренди тақдимоти бўлиб ўтганди. Унда Chevrolet Aveo’нинг қайта ишланган версияси — янги Ravon Nexia, қисман рестайлингга учраган Ravon Matiz, шунингдек, R2 хетчбэки (Chevrolet Spark) ва R4 седани (Chevrolet Cobalt) намойиши этилганди. Янги Nexia ва Matiz Россия бозорида 2016 йил март—апрелидан пайдо бўлиши кутилмоқда.\n«Янги бренднинг Россияда муваффақиятга эришиши учун маълум маънода имконият бор. Инқироз, бир қатор концернлар Россия бозорини тарк этаётгани ва фуқароларнинг харид имконияти пасайиб бораётганини ҳисобга олган ҳолда, кўриниши бор-йўғи қайта ишланган бўлса-да янги ҳисобланган бюджет автомобиллари — худди тоза ҳаводек, гап. Hyundai Solaris, Kia Rio ва Renault Logan’га рақобатчилар керак. Ravon эса ана шундай рақобатчи бўлиши мумкин», — деб ёзади мақола муаллифи Павел Жуков.\n«Ravon’нинг устунликлари етарлича. Биринчидан, моделлар қатори анча кенг. Иккинчидан, бу автомобилларнинг барчаси вақт синовидан ўтган. Учинчидан, мазкур автомобиллар ўзининг ишончлилиги ва сифати бўйича яхши кўрсаткичларга эга. Энг асосий устунлик эса — бренд автомобилларининг нархи», — дейилади мақолада.\n«Агар компания ўз маҳсулоти учун муносиб нарх белгилай олса, халқ бу автомобилларни сотиб олишга ҳаракат қилиши аниқ. Бу ҳолатда Daewoo’гами, Chevrolet’гами ёки Ravon’га — қай бирига пул тўлаётганининг харидорга фарқи йўқ. Амалда, уларнинг бари ҳозир бир нарса», — дея қўшимча қилган мақола муаллифи.\nМосквадаги Ravon бренди тақдимоти (фото)


2019 йилнинг январь ойида мамлакат истеъмол бозоридаги товарлар ва хизматлар нархи ўртача 1,5 %га ошди.\nБельгияликлар Ўзбекистонда шакар заводи қуради\nБельгиянинг машҳур DSEC компанияси Ўзбекистонда шакар заводини қуриб бериши режалаштирилмоқда.\nСув таъминоти оғир ҳудудларда 400 дан ортиқ артезиан қудуқлари қазилади\n2019-2020 йилларда республикамиздаги сув таъминоти оғир, аммо истеъмолга яроқли ер ости сув захирлари етарли бўлган маҳаллаларда 400 дан ортиқ артезиан қудуқлари қазилади. Бунинг учун 40 миллиард сўм маблағ йўналтирилмоқда.\n“Жўшқин Гужарат — 2019” IX халқаро саммитида Ўзбекистон катта делегация билан иштирок этяпти.\nShowing 81-100 of 228 items.


Вакциналар ишлаб чиқариш майдончаси ва қатор илмий лабораториялар барпо этилади | NORMA.UZ\nБу давлат раҳбари томонидан 2020 йил 25 ноябрда имзоланган қарорда назарда тутилган.\nҲужжат билан 2020-2024 йиллар учун мўлжалланган иккита дастур тасдиқланди:\nбиотехнологияларни ривожлантириш ва мамлакатнинг биологик хавфсизлигини таъминлаш тизимини такомиллаштириш бўйича комплекс чора-тадбирлар дастури;\nбиотехнологиялар соҳасида 2020-2024 йилларда бажариладиган устувор илмий-тадқиқот ишларини амалга ошириш дастури. Яқин икки ой муддатда 2021-2024 йиллар учун тегишли мақсадли кўрсаткичларни ишлаб чиқишлари ва Ҳукуматга киритишлари керак.\nВазирлар Маҳкамаси ҳузурида Биологик хавфсизлик кенгаши - мамлакатнинг биологик хавфсизлиги соҳасидаги давлат сиёсатини амалга ошириш билан боғлиқ масалаларни кўриб чиқишда давлат органлари, илмий, нодавлат нотижорат ва бошқа ташкилотларнинг ўзаро ҳамкорлигини таъминлайдиган маслаҳат органи ташкил этилди. Кенгаш мажлислари заруратга кўра, лекин ҳар ярим йилда камида бир марта ўтказилади.\nТошкент вакцина ва зардоблар илмий-тадқиқот институти (Институт) фармацевтика биотехнологиялари ва вакцина-зардоб ишини ривожлантириш, маҳаллий иммунобиологик препаратларни яратишга йўналтирилган фаолиятини фаоллаштиради. Институтнинг ушбу йўналишдаги асосий вазифалари белгиланди, унинг фаолиятини такомиллаштириш бўйича дастур ва янги тузилмаси тасдиқланди. Институт ходимларига Фанлар академияси илмий-тадқиқот муассасаларининг тегишли лавозимлари учун белгиланган меҳнатга ҳақ тўлаш ва моддий рағбатлантириш шартлари қўлланилади. 2021 йилдан эса Институт ходимлари меҳнатига ҳақ тўлаш, бино ва иншоотларини сақлаш бўйича харажатларни молиялаштириш, шунингдек, жорий харажатларини қоплаш Давлат бюджети маблағлари ҳисобидан амалга оширилади.\n“Tashkent Pharma Park” инновацион илмий-ишлаб чиқариш фармацевтика кластери ҳудудида вакциналар ишлаб чиқариш майдончаси ва хавфсизлик даражаси бўйича “BSL-3” халқаро стандартига мос келувчи тажриба-синов лабораторияси (Институт ҳузурида) ташкил этилади. Иккала ҳолда ҳам ижро этувчи орган - Фармацевтика тармоғини ривожлантириш агентлиги, умумий мувофиқлаштириш эса Инвестициялар ва ташқи савдо вазирлиги томонидан амалга оширилади. Ушбу лойиҳаларнинг концепциялари ва ТИА етакчи лойиҳа институтлари ва инжиниринг компанияларини жалб қилган ҳолда ишлаб чиқилади.\nБундан ташқари, 2021 йил якунига қадар қуйидагиларни ташкил этиш ва фойдаланишга топшириш вазифаси юклатилди:\nа) Илғор технологиялар марказида (Копенгаген университети билан ҳамкорликда):\nзамонавий фудомикс лабораторияси;, ҳужайра технологиялари илмий лабораторияси;\nбиотехнология, биология, биотиббиёт, кимё соҳаларида яратиладиган катта ҳажмли маълумотларни таҳлил қилиш бўйича “Big Data” миллий лабораторияси;\nб) Фанлар академиясининг Микробиология институтида -фитовирусология илмий лабораторияси.\nБу ерда молиялаштириш манбалари - Инновацион ривожланиш ва новаторлик ғояларини қўллаб-қувватлаш жамғармаси маблағлари, шунингдек илмий фаолиятга оид давлат дастурларига ажратилган маблағлар, халқаро молия институтлари, ташкилотлари ва донор-мамлакатларнинг кредит ва грантлари ва бошқалар.


Асад: «Хон-Шайхундан лавҳалар сохта, у ерда ҳеч қандай кимёвий ҳужум бўлмаган»\n23:35 / 20.04.2017\nСуриянинг Идлиб вилоятида ҳеч қандай кимёвий ҳужум бўлмаган, буларнинг барчаси Шайрат авиабазасига уюштирилган режали ҳужумни оқлаш учун ўйлаб топилган. Гарчи Сурия армияси Хон-Шайхундаги жангарилар объектларига ҳужум уюштирган бўлса-да, у кимёвий қуролларсиз ҳамда Ғарб тилга олинаётган вақт оралиғида рўй бермаган, деди Сурия президенти Башар Асад РИА Новостига берган интервьюсида.\nУнинг сўзларига кўра, Сурия ҳукумати Хон-Шайхундаги жангарилар объектида кимёвий қурол бўлгани ҳақидаги маълумотга ҳам эга эмас.\n«Бу ҳудуд «Жабҳат-ан-Нусра» — моҳиятан «Ал-Қоида» назорати остида. Жаҳон афкор оммасида мавжуд бўлган ягона ахборот айнан шу ташкилот «Нусра» томонидан Youtube, умуман интернетда ва асосан ғарб оммавий воситаларида эълон қилинган видеолавҳадир. Шу сабабли бу хабарларни баҳолашда уларга асослана олмаймиз. Биринчидан, биз ўша куни эрталаб соат 11:30 да зарба берган объект кимёвий қурол омборими ёки шунга ўхшаш қурол сақланадиган жойми, бунисини аниқ билмаймиз. Уларнинг ҳикоясига кўра, ҳужум эрталаб 6:30 да рўй берган. Бу вақтда биз ҳеч қандай ҳужум қилмаганмиз. Шу сабабли бизда иккита тахмин бор: биринчиси — ҳужум соат 11:30 да ёки қоқ пешинда уюштирилган. Иккинчи вариант — ҳеч қандай ҳужум юз бермаган, бу шунчаки ёлғон фитна», — деган Асад.\n«Фотосуратлар ва видеокадрларда томоша қилган нарсаларимизнинг барчаси бир-икки йилдан буён «Оқ каскалилар»нинг материалларида кўриб юрганларимизга жуда ўхшайди», — деди Сурия президенти.\nУнинг сўзларига кўра, илгари ҳам бундай нарсалар саҳналаштирилган бўлиб чиққан.\n«Уларнинг Россия авиазарбаси оқибатида ўлдирилган болакайлар сурати ҳам сохта бўлиб чиққан эди, улар болакайни ётқизиб, устига қум-тупроқ сочиб, қизил бўёқ чаплаб суратга олишган. Бу найрангларнинг барчаси улар фаолиятининг бир қисми. Биз шу версияга ишонамиз, чунки ҳужумни улар олдиндан режалаштириб бўлишган, бизни эшитишни ҳам исташмади, суриштирув ҳам ўтказишмади, улар фақат шу авиабазага ҳужумни исташди, холос. Биз оддий бир сабаб билан билан буни навбатдаги найранг, деб ўйлаймиз: агар ҳужум қилинган бўлса ва газ сизиб чиққан бўлса, сиз ўша шаҳарда 80 киши вафот этди деяпсиз — унда шаҳар қандай қилиб яшашда давом этган бўларди? Улар шаҳар аҳолисини эвакуация қилишгани йўқ. Шаҳарни бир киши ҳам тарк этгани йўқ, ҳаёт бир маромда давом этди, ахир (уларнинг талқинига кўра) шаҳарда оммавий қирғин қуроли ишлатилган-ку?» — деди агентлик суҳбатдоши.\nКимёвий ҳужум, дея даъво қилинаётган ҳужумдан сўнг тарқатилган видео кадрларда кўриниб турибдики, ёрдам бераётган инсонлар ҳеч қандай кимёвий ҳимоя воситаларидан фойдаланмай юришибди, дея эслатди президент.\n«Лавҳаларга эътибор берсангиз, қутқарувчилар дея қабул қилинаётган кимсалар одамларга ниқоб, қўлқопларсиз ёрдам қилишяпти, ҳужум зонасида бемалол юришибди. Қанақасига? Ахир бу улар бот-бот тилга олган зарин гази хоссасига буткул тўғри келмайди. Бундай бўлиши мумкин эмас, ё улар ҳам бошқалардек ўлган бўлишарди, ё ерда чўзилиб ётган инсонлар ҳам тирик. Бунақа кадрларни сохталаштириш жуда осон. Хуллас, фикр юритишда фақат фотосуратлар ва видеога таянмаслик керак, айниқса уни «Ал-Қоида» суратга туширган бўлса», — деди Асад.\nАсаднинг айтишича, Идлибдаги саҳналаштирилган ҳужумдан сўнг «улар гўёки зарин гази омбори бор, деган гумон билан» Шайрат авиабазасига зарба беришган.\n«Улар барча омборларга ракета зарбалари беришган — бироқ аэродром ҳудудига ҳеч қандай газ тарқалмади. Зобитларимиз ва ҳарбий шахсий таркибимиздан бирор киши газдан талофат кўргани йўқ. Шу сабабли Хон-Шайхунда ҳеч қандай газ билан ҳужум бўлмаган, худди газ омборлари бўлмаганидек, буларнинг барчаси Шайратга ҳужумни оқлаш учун олдиндан ўйлаб топилган нарса. Мана, нима воқеа рўй берди", — деди Асад.\nСурия мухолифати 4 апрель куни Идлиб вилоятидаги Хон-Шайхун шаҳрида кимёвий қурол билан ҳужум натижасида 80 киши ўлгани, 200 киши ярадор бўлгани ҳақида баёнот тарқатган эди. Мухолифат ҳужумда Сурия ҳукумат қўшинларини айблади, улар эса бунга жавобан айбловларни кескин рад этиб, барча айбни жангарилар ва уларнинг ҳомийларига тўнкади.\nИлгарироқ, Кимёвий қуролларни тақиқлаш ташкилоти Хон-Шайхунда уч нафар ҳалок бўлган, етти нафар ярадор инсондан олинган биотиббий намуналар жабрланувчилар зарин ёки шунга ўхшаш газ билан заҳарланганини кўрсатаётгани ҳақида баёнот билан чиқиш қилган эди.


Самарқандда чироқ ўчишига «Миллий электр тармоқлари» АЖ томонидан жорий қилинаётган чекловлар сабаб бўлаётгани айтилди\nИжтимоий тармоқларда кунлар совигач Самарқанд вилоятининг қатор туманларида чироқ ўчаётгани ҳақида хабарлар тарқалди. Хабар бўйича «Самарқанд ҳудудий электр тармоқлари корхонаси» АЖ муносабат билдирди.\nКейинги кунларда ижтимоий тармоқларда Самарқанд вилоятининг қатор туманларида электр энергия таъминотида узилишлар кузатилаётгани ҳақида мурожаатлар кўпайди. «Самарқанд ҳудудий электр тармоқлари корхонаси» АЖнинг маълум қилишича, электр таъминотидаги узилишларга «Миллий электр тармоқлари» АЖга қарашли диспетчерлик хизмати магистрал тармоқларни ўчириши сабаб бўлмоқда.\n«Кейинги кунлар «Ўзбекистон миллий электр тармоқлари» АЖга қарашли Миллий диспетчерлик хизмати томонидан Самарқанд магистрал электр тармоқлари корхонасига қарашли 220кВли «Самарқанд», «Чўпонота» ҳамда «Каттақўрғон» подстанцияларидан чиқувчи 110/35 кВли ҳаво электр узатиш тармоқлари ўчирилмоқда. Унинг натижасида вилоятнинг Паст Дарғом, Пайариқ, Ургут, Тойлоқ, Пахтачи, Оқдарё, Нуробод, Самарқанд ва Каттақўрғон туманлари ҳамда Самарқанд шаҳри Кимёгарлар қўрғони ҳудудида электр энергия таъминотида узилишлар кузатилди. «Самарқанд ҳудудий электр тармоқлари корхонаси» АЖ маъмурияти истеъмолчилардан юзага келган ноқулайликлар учун узр сўрайди», дейилади муносабатда.\nҚайд этилишича, «Ўзбекистон миллий электр тармоқлари» АЖга қарашли Миллий диспетчерлик хизмати қувват етишмовчилиги натижасида электр энергия таъминотига чекловлар киритмоқда.\n«Чекловлар «Миллий электр тармоқлари» АЖ томонидан жорий этилмоқда», Қашқадарё ҲЭТК Чироқчида 16 соатгача чироқ ўчирилаётганига муносабат билдирди\n#Миллий электр тармоқлари


Кичик бўлган ювиниш хонаси учун 11 ажойиб ғоя » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Кизикарли маълумотлар » Кичик бўлган ювиниш хонаси учун 11 ажойиб ғоя\nҲатто энг кичик бўлган ҳаммомни ҳам шинам ва қулай ювиниш хонасига айлантириш мумкин. Сиздан талаб этиладиган нарса интерер дизайнига аҳамият бериш жойлашувдан тўғри фойдаланишдир. Кичик ҳаммомда керакли буюмларнинг барчасини қандай жойлаштиришнинг энг муваффақиятли намуналарини эътиборингизга ҳавола этамиз!\nЮвиниш хонасида эшик шишали бўлса, ҳаммомга ёруғлик қўшиб маконни визуал равишда кенгайтиради.\nКатта ҳажмдаги хаммомнинг ўрнига бурчакка кичик душ хонасини ўрнатинг.\nБурчакли ванна жойни тежаши амалда исботланган.\nЁрқин дизайн маконни жонлантиради ва кенгайтиради. Шундай экан ювиниш ҳонаси учун ҳеч иккиланмай оч рангларга юзланинг.\nЮвиниш хонасидаги элементларни бурчакка жойлаштириш орқали хона кенглига эриша оласиз.\nКичкина хона учун ўтирадиган ҳаммом яхши танловдир.\nАгар сиз ваннадан воз кечсангиз, кенг душ фойдасига жой тежашингиз мумкин\nБурмали элементлар ва ретро услубидаги дизайн ҳар қандай ювиниш ҳонасини шохона кўринишга келтира олади


Ер кўп, колхозга ишчи керак, дарров колхознинг битта буйруғи билан ер учаткаси ўлчаб берилган. Бундан ташқари, узоқ йиллар деҳқончилик қилиб, ўша ерда ўзбошимчалик билан уй қуриб олганлар қанча. Афсуски ана шундай минглаб уйларнинг ҳеч бирида тузук-қуруқ ҳужжат ҳам, уй эгасида эгалик ҳуқуқи ҳам йўқ.\nАлбатта, йиллар давомида яшаб келган бу уйни кимдир улардан тортиб олмайди, бироқ мулкий муносабатлар, мерос ҳуқуқи ва бошқа масалаларда ҳужжат керак бўлади-да. Ҳозир ана шу муаммо туфайли судма-суд чопиб юрганлар қанча.\nХуллас, ўтган йилдаги энг хайрли ишлардан бири ана шу уй эгаларига ҳужжат қилиб бериш акцияси бошлангани бўлди. Ўзбекистон Президентининг 2018 йил 20 апрелдаги «Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида»ги фармони қабул қилинди. Мазкур ҳужжат билан тасдиқланган низомга кўра, умумдавлат акцияси доирасида мазкур фармон қабул қилингунига қадар қурилиш мақсадлари учун ажратилган ер участкаларида ёки иморат қуриш учун ҳеч қандай рухсат олмасдан барпо этган якка тартибдаги уй-жойга нисбатан мулк ҳуқуқини эътироф этиш тартиби белгиланади. Хўш, ўтган вақт давомида нима ўзгарди?\nҲали ҳам эскича тутум\nҚовоғидан қор ёққан, сиркаси сув кўтармайдиган, «Кадастрданман!» дея уй-жой ҳужжатларини сўраб келувчиларни кўпчилик яхши билади. Шундай чоғда уй соҳибининг худди айб иш қилиб қўйган ёш боладек, улар олдида мулзам бўлиб, ер чизиб қолиши ҳам бор гап. Уларнинг туман марказидаги идорасига борсангиз-ку, «ит эгасини танимайдиган» аҳвол. Камида ўн кун қатнамасангиз ишингиз битиши даргумон. Алмисоқдан қолган, эскича, сийқаси чиқиб кетган, одамларни сарсон-саргардон, овора қилишдан, асабини бузиб келишдан бошқа ҳеч нарсага ярамаган бундай иш тутумларидан, афсуски, ҳалигача воз кечиб кетилгани йўқ.\nБугун бу тахлитдаги иш йўсинлари билан сираям муросаю мадора қилиб бўлмайди. Негаки, давлат раҳбарининг ўзи катта-кичик йиғинларда бу масала хусусида куюниб гапиряпти. Кўчмас мулк ҳужжатлари билан боғлиқ тушунмовчилик ва муаммолар йиллар давомида тўпланиб қолгани бор гап-да.\n— Соҳадаги бундай муаммоли масалалар бизни ҳам безовта қилиб келгани, афсуски, рост, — дейди Ўзбекистон Республикаси Ер ресурслари, геодезия, картография ва давлат кадастри қўмитаси (Давергеодезкадастр) раиси ўринбосари Шерзод ҲАБИБУЛЛАЕВ Миллий матбуот марказида журналистлар билан учрашувда. — Шуни инобатга олиб, 2019 йил февраль ойидан бошлаб янги, замонавий, очиқ-ошкора тизимга ўтилади. Шунда бугунга қадар одамларни қийнаб келаётган кўпгина ноқулайликлар ўз-ўзидан барҳам топади. Жаҳон банки томонидан молиялаштирилаётган «Кадастр ва кўчмас мулкни руйхатдан ўтказиш тизимларини модернизация қилиш» лойиҳаси иш бошлайди. Мазкур лойиҳанинг мақсади — кадастр ва кўчмас мулкни руйхатга олишнинг мавжуд «қоғозли» тизимдан геоахборот ва веб-технологияларни электрон ҳукумат базавий платформаси таркибий қисмига ўтказиш ҳамда замонавий, кадастр ва кўчмас мулкни руйхатга олиш бўйича интеграллашган тизимни яратиш. Шу орқали соҳа тубдан модернизация қилинади.\nКўп қаватли уйларга татбиқ этилмайди\n«Мулк ҳуқуқи масаласида қаерга мурожаат этса бўлади?» деган савол кўпчиликни ўйлантиради. Энг аввало, фуқаролар ўзбошимчалик билан қурилган иморатга нисбатан мулк ҳуқуқини олиш учун иморати жойлашган ҳудуддаги давлат хизматлари маркази орқали туман (шаҳар) ҳокимининг номига ариза билан мурожаат қилиши зарур. Шуни унутмаслик керакки, аризага мурожаат этувчининг паспорти, оила аъзолари ҳақида ҳамда ер участкасига эгалик қилинган муддатлари ва иморат қурилган вақт тўғрисида фуқароларнинг ўзини ўзи бошқариш органларининг маълумотномалари ҳам илова қилиниши лозим. Эътибор қилиш керак, ушбу низом талаблари кўп қаватли уйларга ва уларга туташиб кетган ер участкаларида ўзбошимчалик билан қурилган иморатларга ҳамда нотурар жойларга нисбатан татбиқ этилмайди.\nНега одамларнинг хабари йўқ?\nАризани ўрганиб чиқишда тўққизта вазирликдан мутахассис қатнашади. Агар биргина ташкилот вакили норози бўлса ҳам, фуқарога эгалик ҳуқуқи берилмайди. Масалан, ёнғин хавфсизлиги ходимларининг талабига кўра, уй-жойлар орасидаги масофа белгиланган оралиқда бўлиши керак. Акс ҳолда, ариза рад этилади. Яна бир далил: Сурхондарё вилоятида бир фуқаро уй-жойини қишлоқ хўжалигида экин экиб келинадиган ерга барпо этган. Ушбу фуқарога ҳам масала моҳияти тушунтирилиб, унга бошқа ердан уй қуриш учун жой ажратиб бериладиган бўлди. Хуллас, уйингизга эгалик ҳуқуқи керак бўлса, масаланинг ана шу жиҳатларини ҳам эътиборга олганингиз маъқул.\nАфсуски, уй-жойга нисбатан мулк ҳуқуқини эътироф этиш бўйича бир марталик умумдавлат акциясидан аҳолининг хабардорлик даражаси анча паст. Давлат аҳамиятига молик бу тадбирнинг моҳияти ва аҳамиятини аҳолига имкон қадар тез тушунтиришга негадир мутасаддилар унчалик ҳам шошилишмаяпти...\nБир марталик умумдавлат акцияси бошлангандан буён (2019 йилнинг 9 январь ҳолатига кўра), давлат хизматлар маркази орқали жами 166 минг 619 та ариза келиб тушган. Шундан ижобий деб якунланган аризалар 26 минг 912 та, салбий якунланганлари 16 минг 994 та, тўлови кутилаётган аризалар сони 21 минг 321 тани ташкил этади. Шу билан бирга, 87 минг 504 та ариза жараён давомида синчиклаб ўрганилмоқда.


Bentley компанияси тезкор моделини янада кучайтирди » Скачать музыку бесплатно новинки музыки 2016-2017\nBentley компанияси тезкор моделини янада кучайтирди\nКомментариев: 0 Просмотров: 386 Дата: 5-04-2016, 15:28 Bentley компанияси ўзининг энг тезкор модели – Continental GT Speed`нинг модернизацияланган талқинини тақдим этди. У яна кучли ва тезкор бўлди ва Black Edition номи остидаги янги модификация билан таъминланди. Олти цилиндрли W12 твин-турбо моторининг қуввати 635 дан 642 от кучига оширилди. Энг юқори айлантириш лаҳзаси эса 20 Нмга кўтарилиб, 840 Нмга етди. Двигатель саккиз босқичли автомат тезлик узатмалар қутиси билан жуфтликда ишлайди. Мазкур автомобиль турган жойидан “юз” тезликка чиқиш учун 4,1 сония сарфлайди. Бу эса аввалги талқинга қараганда 0,1 сония кам дегани. Энг юқори тезлиги эса ўзгаришсиз қолди – соатига 331 километр. Black Edition модификациясини ёруғлик элементлари, жумладан, асосий ва ён чироқлардаги қора рангли безаклар, шунингдек, 21 дюймли ғилдирак дисклари ва қизил ёки қорага бўяладиган тормоз тизими қисмлари билан фарқлаш мумкин. Бундан ташқари, кузовининг айрим қисмлари ранги ҳам ўзгача бўлиши айтилмоқда. Салонида эса карбонли қопламалар ўрнатилади, ўриндиқларнинг баъзи жойлари экстерьер элементлари рангига бўялади. Янги модель купе ва кабриолет кузовига эга бўлади. Мазкур талқин нархи ҳозирча эълон қилингани йўқ. Илк буюртмачилар ўз автомобилига шу йилнинг ёзида эга бўлишлари мумкин. - деб хабар бермоқда Carzone.uz нашри.


Эпидемиологик вазиятимиз жуда оғир... | "Адолат" СДП\nЭпидемиологик вазиятимиз жуда оғир...\nПрезидент Шавкат Мирзиёев мазкур йиғилишида энг аввало мамалакатимиздаги эпидемиологик вазиятга алоҳида тўхталиб ўтдилар. Коронавирус билан зарарланишнинг олдини олиш, касалликни эрта аниқлаш, аломатсиз ва енгил кечаётган беморлар билан олиб борилаётган даволаш ва назорат тадбирларини амалга оширишдаги янги стратегияларни қўллаш зарурлиги қайд этилди. Амалдаги тест-таҳлил топшириш жараёнини қайта кўриб чиқиб, аҳоли учун қулай тизимни ишлаб чиқиш топшириғи берилди.\nМен ҳам нафақат депутат, балки шифокор сифатида мазкур йиғилишдаги ҳар бир вазифани ўзимнинг кунлик вазифам сифатида ён дафтаримга қораладим. Чунки аҳоли орасида қанчалик тарғибот-ташвиқотни ўз ўрнида назоратни кучайтирмас эканмиз, бу балони енгишда заифлашиб қолишимиз бугун ҳаётий тасдиғини топиб турибди. Айниқса узоқ вақт мобайнида “қизил ҳудуд” бўлиб турган Ховос туманида тиббий профилактик тадбирларни янада кучайтиришимиз талаб этилади. 10 нафар депутатдан иборат Халқ депутатлари Ховос туман Кенгашидаги партиянинг депутатлик гуруҳи аъзолари билан видеоселектор йиғилишининг эртасигаёқ онлайн йиғилиш ўтказиб, аниқ чора-тадбирларни белгилаб олдик.\nБиринчи галда Прездиентимиз таъкидлаганларидек “Ўзимиз кўряпмиз, дунёда қайси давлатда тиббий маданият, тартиб-интизом кучли бўлса, ўша мамлакат пандемиядан энг кам талофат билан чиқмоқда.” Демак аҳоли орасида тиббий маданиятни ошириш, карантин қоидаларига қатъий амал қилишга чақириш борасида тарғиботга киришдик. Ҳусусан, “Чаманзор”, “Истиқлол”, “Карвонсарой” каби аҳолиси зич жойлашган маҳаллаларда аҳолини назоратга олишни бошлаб юбордик. Бунда бизга туман тиббиёт бирлашмаси, туман ИИБ ва бошқа масъул ташкилотлар ҳамкорлик қиладиган бўлди. Бизнинг туман қўшни Тожикистон давлати билан чегарадош бўлгани боис ҳам биз депутатлардан янада огоҳлик, ҳушёрлик ва масъулият талаб қилинаётганига мазкур видеселектор йиғилишни кузатиш асносида амин бўлдим. Зеро халқ бизни ишониб сайлаган экан уларнинг саломатлиги ва ҳудудимиздаги эпидемилогик вазиятни барқарор ушлаб туриш бизнинг энг олий мақсадимиз бўлиши зарур.


Равшан Эрматорни Twitter трендига олиб чиқиш акцияси бошланди\n16 январ 2021, Тошкент вақти: 02:20\nБугун Ўзбекистондаги Интернет фойдаланувчилари FIFA рефереси Равшан Эрматовни Twitter трендига олиб чиқиш акциясини бошлашди.\nЭрматовни Twitter трендига олиб чиқиш учун #IrmatovBest (Эрматов зўрларнинг зўри) хештегини қўллаш кифоя.\nАгар ўзбекистонликлар акцияда фаол иштирок этишса, Twitterда #IrmatovBest хештеги жаҳон трендига чиқарилиши мумкин.\nРавшан Эрматов жаҳон чемпионатида тўққизта ўйинни бошқарган ҳакам сифатида рекорд ўрнатди. Бунга қадар уч нафар ҳакам жаҳон чемпионатида саккизтадан ўйинни бошқариб рекорд ўрнатганди.\nБразилияда ўтаётган жаҳон чемпионатида Равшан Эрматов бошчилигидаги ҳакамлар бригадаси 5 июлга қадар жами тўртта ўйинни, Швейцария-Эквадор, Хорватия-Мексика, АҚШ-Германия ҳамда Ҳолландия–Коста-Рика жамоалари ўйинларини бошқарди.\nРавшан Эрматов 2003 йилдан бери ФИФА рефериси бўлиб, халқаро ўйинларни бошқариб келмоқда.\nРавшан Эрматов ўзбекистонлик Абдуҳамидулло Расулов ва қирғизистонлик Баҳодир Қўчқоров билан бирга жаҳон, Осиё, Олимпиада ва бошқа халқаро мусобақаларда ҳакамлик қилиб келмоқда.\n2011 йилда ФИФА Равшан Эрматовни “йилнинг энг яхши ҳаками” деб эълон қилган.\nЭрматов Осиё Футбол конфедерацияси томонида тўрт марта “энг яхши ҳакам” деб элон қилинган ягона ҳакамдир.


11:14 / 11.08.2017\nКамбожа бош вазири Хун Сен қўшни Лаос давлатини мамлакат ҳудудига ўз ҳарбийларини киритишда айблади ҳамда улардан 17 августга қадар мамлакатни тарк этишни талаб қилди. Бу ҳақда Рейтер агентлиги хабар бермоқда.\nХун Сеннинг Пномпендаги тадбирда хабар беришича, апрелда тахминан 30 нафар лаослик аскар Камбожа билан чегарани кесиб ўтган.\n"Мен бошқа сабр қила олмайман. Жанг қилишни бошлашимиз яхши иш бўлмайди, бироқ агарда улар чиқиб кетмаса, биз буни қилишга мажбур бўламиз... Биз уруш эълон қилаётганимиз йўқ, фақатгина ўз ҳудудимиздан чиқиб кетишларини талаб қилмоқдамиз", - дея маълум қилди бош вазир. Унинг қўшимча қилишича, Лаос ҳукумати билан бу масала бўйича боғланган.\nКамбожа Лаос билан шимолда чегарадош бўлиб, икки давлат ўртасидаги чегаранинг умумий узунлиги 400 километрга тенг.\n18:00 / 27.02.2018\n09:41 / 17.11.2017


Британиялик 20 долларга олган эски чойнагини 800 минг долларга сотди\nБританиялик 20 долларга олган эски чойнагини...\n25.02.2018 13:03 0 430\nБуюкбританиялик хусусий коллекционер аввал 20 долларга олган эски чойнагини аукционда 800 минг долларга сотишга муваффақ бўлди. Бу ҳақида «Independent» газетаси хабар берган.\nНашрнинг ёзишича, чойнакнинг эгаси 2016 йили уни тутқичи синган ва қопқоқсиз ҳолда кимошди савдосида сотиб олган. Тахминларга кўра у 1766 ва 1800 йиллар оралиғида Мидлсекс графлигида ясалган.\nАммо 30 йилдан ортиқроқ вақт давомида керамикани ўрганган чойнак эгасида унинг ишлаб чиқарилган йилига нисбатан шубҳа уйғонган. У ўз буюмини «Wooley and Wallis» фирмасининг экспертига кўрсатган. Эксперт эса чойнак кулол Жон Бартлем томонидан 1763 йилда Жанубий Калифорнияда ясалганини аниқлаган.\nБартлем ясаган олтита маҳсулот аввалдан маълум эди. Аммо бу буюм унга тегишли илк чойнак саналади.\nЧойнак кимошди савдосига қўйилгач, 70 минг доллар атрофида сотилиши тахмин қилинган эди. Аммо якунда у 800 минг долларга сотилди. У АҚШга олиб борилади ва оммага намойиш этилади.\nБуюк Британия чойнак


ЎЗБЕКИСТОН РЕСПУБЛИКАСИ ОЛИЙ СУДИ«ВОЙ, МАНИ АКАХОНЛАРИМ!..» from\n«ВОЙ, МАНИ АКАХОНЛАРИМ!..»\nХалқимиз «Ҳалолликда ҳикмат кўп», деб бежизга айтмаган. Чунки ҳалоллик кўнгил хотиржамлигини таъминлаш билан оилага қут-барака келтиради.\nБироқ ҳаётда ана шундай бебаҳо қадриятнинг қадрига етмайдиган, нафс қутқусида турли хил қинғир ишларга қўл урадиган кимсалар ҳам учраб туради.\nСўзимизни яқинда бўлиб ўтган бир суд иши мисолида давом эттирамиз.\nЖиноят ишлари бўйича Нурафшон шаҳар судида кўриб чиқилган жиноят ишининг «қаҳрамон»и, бир қарашда, туппа-тузук йигит. Нима жин уриб, жиноят кўчасига киргани ҳақида айрим тафсилотларни айтиб беришимизга тўғри келади.\nАнвар (исм-шарифлар ўзгартирилган) оилали, тўрт нафар фарзанднинг отаси. Тадбиркорлик фаолияти билан шуғулланади. У хусусий корхона очиб, маълум ҳақ эвазига хорижга чиқмоқчи бўлган фуқароларга биометрик паспортни расмийлаштириш анкетасини тўлдириб бериш хизматини йўлга қўйган.\nАнварнинг тадбиркорлик фаолияти бор-йўғи шундан иборат холос. У кўрсатган хизмати учун ҳақини олиб, тинчгина юраверса бўларди. Лекин топаётган даромади кўзига камдек кўрина бошлади.\nОдамнинг кўзи тўймаса қийин экан. Мўмай даромад илинжи Анварни ҳам тинч қўймагани шундан. Йўқса, у хизматидан фойдаланиш истагини билдириб келган мижозларини шилиб олиш пайига тушармиди?\nЖиноятга сабаб бўлган воқеа Нина исмли аёлнинг Жанубий Корея давлатига чиқиш мақсадида, биометрик паспортини расмийлаштирмоқчи бўлиб келганидан бошланди. Анвар билдики, аёл жуда содда. Бунинг устига, пули ҳам кўп.\nШунда у шум ниятини пишита бошлади: «Бу аёлни қандай қилиб алдасам экан? Сиз кетаётган жойда танишларим кўп, борганингизда ёрдами тегади, десаммикин? Э, йўқ, бундан иш чиқмайди. Тузукроқ сабабни айтиб, бир-икки сўмлик бўлиб олишим керак. Нима десам экан-а? Эҳ-ҳа, Миграция ва фуқароликни расмийлаштириш бошқармасида танишларим бор дейман. Ҳа, шундан гап очай-чи, қолгани бир гап бўлар».\n— Ҳужжат ишларида муаммоларингиз йўқми?, — дея Анвар гап бошлади.\n— Қанақа муаммо бўлиши мумкин!?, — деди аёл ҳайрон бўлиб.\n— Эй, опа, бу масалаларга биринчи марта ишингиз тушяптими, дейман? Ҳали сиз билмайсиз-да, Миграция ва фуқароликни расмийлаштириш деган бошқармага бўзчининг мокисидек қатнайсиз. Ишингиз битмай, юраверасиз кутиб, сарсон бўлиб. Шунинг учун ишни бир деганда дўндириб қўядиган одам топишингиз керак.\n— Билмасам, мен бу ҳақда ҳеч ўйламагандим. Нима, ишим умуман битмаслиги ҳам мумкинми?\n— Ҳа-да, сиз сарсон бўлиб қолманг, деяпман-да!\nАнварнинг гапларидан кайфияти тушган аёл бироз довдираб қолди. Буни сезган Анвар тезда мақсадга кўчди:\n— Сиз ортиқча хавотирланманг. Хоҳласангиз, бу масалада ёрдам беришим мумкин. Таниш-билишларим кўп. Айнан Тошкент вилояти Ички ишлар бош бошқармасининг Миграция ва фуқароликни расмийлаштириш бошқармасида акахонларим бор. Бир оғиз айтсам, бўлди. Ишингиз дарров битади.\n— Илтимос, исм-фамилиямни айтиб қўйинг, ёрдам беришсин, сарсон бўлиб юрмай, — йигитнинг гапини бўлди аёл.\n— Айтишга айтаман, лекин… Ўзингиз тушунасиз, опа…\n— Нима, ҳеч нарсага тушунмадим, очиқроқ айтаверинг…\nНинани яна ваҳима босди. Анварни оғзини пойлаганча, илтижо билан қараб қолди.\nЙигит эса, бундан ўзича мамнун бўлди. Мана шунақа соддалар билан ишлаш маза-да. Ошиғинг олчи бўлаверади, деб ўйлади. Демак, мақсадга кўчиш мумкин. Аёл унинг айтган нархига рози бўлади. Бунга шак-шубҳа йўқ.\n— Эллик «кўк»идан узатмасангиз, ишингиз битмайди. Рости, беҳудага вақт йўқотасиз. Шунинг учун кетди-кетди, яна эллик атаб юборинг.\nХуллас, Анвар бошлаган савдо пишди. Аёл пулни топиб келишини айтиб, чиқиб кетди.\nТопқирлигидан мамнун Анвар эса, тез орада сўраган пулини олишини ўйлаб, уни нималарга ишлатишни ҳам режалаб қўйди.\nБуни қарангки, Нина Анвар ўйлагандек содда, гўл эмас экан. Сўрамай-суриштирмай лақма бўлиб, пулни бериб кетаверадиганлар тоифасидан бўлиб чиқмади. Хорижга чиқиш масалаларини обдан суриштирди. Ҳақ-ҳуқуқларини ўрганди. Билдики, Анвар айтганчалик сарсон бўлиб юрмас экан.\nНинанинг аризаси орқали жиноят фош бўлди. Лекин дўппини бошдан олиб, бир мулоҳаза қилиб кўрсак, бу жиноят ишидан тегишли хулоса чиқариб оламиз.\nМуҳими шундаки, ёлғоннинг умри қисқа, ўзгаларни алдаш ортидан мўмай даромад олишни кўзлаш билан узоққа бориб бўлмайди. Энди Анварга ёлғондан тасаввур этгувчи «акахонлари» ҳам ёрдам бера олмаслиги аниқ.\nЖиноятга эса, жазо муқаррар.\nмехмонлар – 76


Давлатчилик бундай бўлмайди мансабдор жаноблар!!!\nPosted on 18/03/2018 by nurbek in Сўз СИЗГА!, Ўзбекистон, Хабарлар with 0 Comments\nНега ҳеч бир айбсиз маҳкумнинг оқланмаслик сабаби шуки – бизда давлат хатосини тузатиш, расмий узр сўраш ва товон тўлаш маданияти йўқ.\nҲа тўғри ўқидингиз, давлатнинг қилинган хато учун фуқоросидан узр сўраши – бу бошқарув маданиятининг энг муҳим элементи. Чунки давлат идеал тузилма эмас, шу билан бирга ҳеч кимнинг шахсий мулки ҳам эмас.\nЯна қайтараман, давлатни ҳеч ким шахсий томорқага айлантиришга ҳақли эмас. Давлатнинг ўз хатосини тан олиши ва ноҳақ айбланган одамни оқлаш тадбири ҳеч қайси раҳбар учун гўёки ўз шахсининг камситилиши сифатида қабул қилинмаслиги керак.\nМана энди тушунгандирсиз нега бизда ҳеч ким оқланмаслигини? Чунки бизда бошқарувга чиқиб олган қовоқмиялар давлатни отасидан қолган шахсий томорқа деб ҳисоблашади. Шу сабабли ҳам кимнидир оқлаш тадбирини ўз шахсига ҳақорат деб қабул қилишади.\nҚилмаган айби учун маҳкумдан авф талаб қилиш ва бунга мажбурлаш усули эса – қамоқлардаги жиноятчи лохмачлар қўллайдиган маҳкумнинг ғурурини синдириш усули билан бир хил. Яъни зўравонликка асосланган криминал бир усул. Бу бошқарув легитим бўлиши учун аввало криминал элементлардан халос бўлиши шарт.


Ички ишлар — ичимиздаги ишкалми ёхуд хиёнат? – Fikrat.uz\n2005 йилдаги Андижон воқеаси сабабчиларини «Ватан хоинлари» деб атадик. Кечаги ҳолатда ёшгина аёлини тул қолдириб, 3 та норасидани етим қилганларни ким ёки нима деб атаймиз?! Пандемияда даврида шифокорлардан кейин қаҳрамонликка даъвогарлар шулар эмасмиди?!\nЎзбекистон Республикаси Президентининг 2017 йил 10 апрелдаги «Ички ишлар органларининг фаолияти самарадорлигини тубдан ошириш, жамоат тартибини, фуқаролар ҳуқуқлари, эркинликлари ва қонуний манфаатларини ишончли ҳимоя қилишни таъминлашда уларнинг масъулиятини кучайтириш чора-тадбирлари тўғрисида«ги Фармонида ички ишлар органларини аҳолига ўз вақтида ва сифатли ёрдам кўрсатадиган, ҳар бир ходими томонидан «Халқ манфаатларига хизмат қилиш»ни ўз хизмат бурчи деб биладиган ижтимоий йўналтирилган профессионал тузилмага айлантириш масаласи устувор этиб белгиланган эди. Афсуски, айнан “белгиланганича” қоғозда қолиб кетганлигининг гувоҳи бўлиб турибмиз.\nКўп ўйландим. Ички ишлар органи дегани бу бизнинг ички организмимиз, қўл билан ушлаб бўлмас, кўз илғамас виждонимиз, қалбимиз бўлиши керак. Лекин бу орган ишламаса, хиёнат қилса — мен бундай организмни вужудимдан юлиб ташлайман. Токи янги, ҳаётбахш тўқима пайдо бўлмас экан, нобуд бўлган ватандошимнинг аёли ва фарзандларининг кўзига тик қаролмайман.\nИзоҳ қолдиринг Ички ишлар — ичимиздаги ишкалми ёхуд хиёнат?\n15:50 / 20.11.2020 20.11.2020 6376 0\n10:10 / 22.12.2020 23.01.2021 8547 0\n15:37 / 25.02.2021 25.02.2021 8409 0\n15:17 / 31.01.2020 31.07.2020 22726 0\n19:53 / 03.03.2021 03.03.2021 9106 0\n9:07 / 28.07.2020 07.08.2020 68021 0


Жарқўрғон минораси – «бурмаланган» мўъжиза — Исломобод\nСиз шуердасиз Бош саҳифа → Жарқўрғон минораси – «бурмаланган» мўъжиза\nБир неча ўн йиллар давомида машҳур Жарқўрғон минораси археологлар, тарихчилар ва гўзал архитектурани севувчиларни ҳайратда қолдириб келмоқда. Гап шундаки, минора ноодатий декоратив безак билан безатилган бўлиб, у Марказий Осиёда илгари ишлатилмаган, бу безак кўпроқ Ҳиндистонда ишлатилган, таъкилайди uzbekistan.travel.\nМинора Сурхондарё вилоятининг Қумқўрғон ва Термиз ўртасидаги Минор қишлоғида жойлашган. У 1109 йилда Султон Санжарнинг буйруғига биноан қурилган. Ҳозирда унинг баландлиги йигирма метрдан ошади, аммо қурилиш вақтида у қирқ уч метрга етган.\nМинорада унинг яратувчиси, Серахс шаҳридан уста Али ибн Муҳаммаднинг исмини ва ундан юқорироқ қисмида эса, охирига етказилмаган Қуръоннинг муқаддас сураларини кўриш мумкин. Миноранинг силжиган ўқи туфайли у тугалланмаган ёки қисман вайрон бўлган деб тахмин қилинади. 1879 йилда минора яқинида қадимий масжиднинг харобалари топилган, бу минора қурилиши алоҳида амалга оширилганидан далолат беради. Минорага нима бўлганлиги ва нима учун масжид вайрон қилинганлиги тўғрисида тарихчилар бир фикрга кела олишмади. Эҳтимол, янги бино қуриш учун бинолар қасддан бузилгандир.\nМинорага қараб, унинг безакларидан кўзингизни узолмайсиз. Ғиштларнинг маҳорат билан арча нақшида терилганлиги тўқилганлик эффектини яратади. Миноранинг остида турганингизда, ғиштларнинг терилгани ғишт эмас, балки мато каби кўринади. Минора бир-бирига улашган ўн олти ярим устундан иборат. Ичкарида айланали зинапоялар мавжуд бўлиб, улар бўйлаб энг юқорига кўтарилиш мумкин. Ҳозирда Жарқўрғон минораси эҳтиёткорлик билан қўриқланади ва муҳим тарихий ва маданий объект ҳисобланади.\nЎзбекистон мусулмонлари идораси матбот хизмати\nДЕҲҚОНЧИЛИК — КАСБЛАРНИНГ ЭНГ АФЗАЛИ\nАллоҳнинг маҳбуб бандаларига ёрдами?


Ўрик дарахтларини парваришлаш ва томчилатиб суғориш | AGRO-OLAM.UZ\nБош саҳифа Боғбончилик Ўрик дарахтларини парваришлаш ва томчилатиб суғориш\nЎрик – раъногулдошлар оиласига ва мевали дарахтлар туркумига кирувчи ўсимлик саналади. Ватани — Ўрта Осиё ҳисобланади. Осиёда ўрикнинг10 дан ортиқ тури мавжуд бўлиб, оддий ўрик, манчжурия ўриги, сибирь ўриги, давид ўриги ва қора ўрик каби турлари кенг тарқалган. Ўзбекистонда, асосан, оддий ўрик тури етиштирилади. Унинг бўйи 5—8 м, шох-шаббаси кенг. Ҳосилдорлиги 80—120 ц/га. Экилганидан сўнг 4—5 йили ҳосил беради, 15—17 ёшда тўлиқ ҳосилга киради. Ўрик Ўзбекистон шароитида март—апрелда гуллайди, навига қараб май—июлда пишади. Ўрик иссиқсевар, ёруғсевар, қурғоқчилик ва иссиқликка чидамли дарахт саналади, лекин намлик етишмаганда ҳосилли шохлари мева тугмайди. Гуллаган пайтда баҳорги қорасовуқлардан зарарланади.\nЎрик дарахтига салқин ҳаво энг маъқул бўлиб, унинг Осиёда ўсадиган навлари қишки уйқу даврида -250С гача совуққа бардош бера олади.\nЎзбекистонда ўрикнинг Аҳрорий, Субҳоний, Гулунги луччак, Мирсанжали, Кўрсодиқ, Хурмои, Исфарак, Жавпазак, Оқ ўрик, Навоий, Шалах, Руҳи Жуванон, Моҳтоби ва бошқа навлари экилади.\nЎрик дарахтларининг ўсиш даври ва мақбул шароитлар\nЎрик куртакларининг ёзилиши Ўзбекистон шароитида феврал ойидаёқ кўзга ташлана бошлайди ва мевалари май ойи охирларига бориб пишиб етилади. Ўрик ҳосили июн ойи аввалидан июл ойи ўрталаригача йиғиб олинади. Ўрикнинг ўсув даври гуллашидан то ҳосили йиғиб олингунича 70-120 кунни ташкил қилади. Агар ёз иссиқ келса, мевалари янада эртароқ пишиб етилади. Ўрик ҳосилини йиғиб олиш қисқа муддат давом этади (тахминан икки ҳафта), чунки мевалари тез бузилади. Шунинг учун ўрик мевасини узоқ сақлаш тавсия қилинмайди.\nЎрик дарахтлари ривожи учун қалин қатламли ва унумдорлиги юқори бўлган тупроқ шароити энг маъқул саналади. Шунингдек ўрик дарахтлари сув ўтказувчанлиги юқори бўлган тупроқни хуш кўради. Ўрик дарахтлари рН кўрсаткичи (кислотали) ва шўрлиги юқори бўлган тупроқларга ўртача чидамли бўлиб, тупроқнинг ҳаддан ортиқ намланишига чидамсиз саналадилар.\nЎрик дарахтларини парваришлаш\nЎрик дарахтлари қишки уйқу даврининг охирида пайванд қилинади. Ёш кўчатлар илдизлари билан биргаликда ерга ўтказилади.\nЎрик дарахтлари одатда 6 м Х 5 м схемада экилади ва уларнинг бир гектар майдондаги сони ўртача 320-330 донани ташкил қилади.\nЎрик дарахтларига ички томонидаги шохларини олиш кўринишида шакл берилади (кесилади), ташқи шохларига эса коса кўринишида шакл берилади. Ўрик дарахтининг новдалари жуда тез ўсади, шунинг учун ўрик дарахти шохларини унинг меваларига зарар етказишдан қўрқмай бемалол кесиш мумкин. Ёш новдаларни ёзда, улар дарахт ўртасидан ўсиб чиққанида қирқиб ташланади. Одатда ўрик гуллари сийраклаштирилмайди (ягана қилинмайди), фақат гуллар ҳаддан ташқари кўп бўлган ҳоллардагина улар сийраклаштирилади. Ўрик дарахтлари “кумуш барг” ёки гуммоз каби касалликлар билан зарарланадиган ҳудудларда дарахт новдаларини кесиш ҳосил йиғиб олинганидан сўнг ёки қиш даврида амалга оширилади. Дарахтлар қаторлари орасидаги бегона ўтлар гербицидлар ёрдамида йўқотилади, қатор ораларига ишлов бериш тавсия этилмайди.\nЎрик дарахтларини ўғитлаш\nТупроқни мавсумга тайёрлаш даврида тупроқ наъмуналарини таҳлил қилиш натижалари асосида 200-300 кг/га миқдорда фосфорли (P2O5) ва 400-600 кг/га миқдорда калийли (K2O) ўғитлар солиш тавсия қилинади. Ёш ва мевага кирган дарахтларнинг ўғитларга бўлган талаби:\nЎрик дарахтларини суғориш\nЎрик дарахтларини ҳаддан ташқари кўп суғориш уларни нобуд бўлишига олиб келиши мумкин, шу сабабли суғориш фақат зарур бўлган ҳоллардагина ўтказилади. Тупроқлари қаттиқ бўлган майдонларда ўрик дарахтларни ҳар 2-3 кунда, сув ўтказувчанлиги юқори бўлган ғовак тупроқли майдонларда эса ҳар куни суғориш тавсия қилинади. Ўрик дарахтининг ирригация коэффициентлари (Kc) жадвалда келтирилган.\nЎрик дарахтларининг гуллаш вақти, мева тугишдан уларнинг пишгунича бўлган давр, меваларни ривожланиш ва ҳосил териб олинганидан кейинги даврлар ўрик дархтларини суғоришнинг қалтис даврлари саналади.\nЎрик дархтлари ўзининг асосий ўсув даврида турли стресс ҳолатларга чидамли саналишади, бироқ улар ўсув даврининг бошланғич (эрта баҳорги куртакланиш, гуллаш ва мева тугиш) босқичларида зарур миқдордаги сувни олишлари лозим саналади. Чунки бу даврда улар жуда тез ривожланадилар.\nЯна бир критик босқич ҳосил пишиб етилишидан олдин бошланади. Бу даврда мевалар тез етилади, дарахтлар эса суғориш тўлиқ бўлишини талаб қилади. Ҳосил териб олинганидан кейин ҳам тўлиқ суғориш талаб этилади. Мевалар тугилгандан то пиша бошлайдиган давргача суғоришни камайтирилган миқдорларда ўтказса ҳам бўлади.\nЎрик дарахтларини томичлатиб суғориш\nЎрик дарахтлари қаторлари орасидаги масофа катта бўлганлиги учун одатда бир қаторга иккитадан томчилатиб суғориш шлангини ётқизиш тавсия қилинади. Томчизгичлар орасидаги масофа 0,5 метрни, бир томизгичнинг сув сарфи эса тупроқ турига қараб 1,5-2,5 л/соат бўлиши тавсия қилинади.\nАмалиётда ўрик дарахтларининг икки тарафидан томизгичлар ўрнатиш (дарахтдан 0,25-0,5 м масофада) мумкинлиги тадқиқотчилар томонидан тасдиқланган. Бунда томизгичларнинг сув сарфи 2-4 л/соат бўлиши мумкин.\nЎрик дарахтларини ҳосилни йиғиб олиш\nЎрик дархтлардан биринчи ҳосил одатда учинчи йили олинади, 4-6 ёш бўлганида эса дарахтлар тўлиқ ҳосилга киради. Ҳосилдорлик учинчи йили 5 т/га, олтинчи йили 18 т/га ни ташкил этади. Катта ёшли ўрик дарахтлари 25-40 ёшигача ҳосил беради ва у одатда гектарига 20-30 тоннани ташкил қилади.\nЎрик меваларини қўлда эҳтиёткорлик билан терилади. Ўрик мевасининг териси жуда юпқа бўлиб, ҳар қандай таъсирга ўта таъсирчан. Ўрик ҳосилини йиғиш даври жуда қисқа, шу сабабли меваларни ранги ўзгара бошлаши билан уларни териш бошланади. Сарғайган меваларни танлаб териш яхши самара беради.\nЎрик дарахтларини сувуқ уришидан ҳимоялаш\nЎрик дарахтларини совуқ уришидан ҳимоялаш улар эрта гуллаганлиги боис, совуқ уриш хавфи юқори бўлган ҳудудларда айниқса муҳим аҳамиятга эга. Совуқ уришидан ҳимоялаш учун дарахтларни тепадан ёмғирлатиб суғориш тавсия қилинади. Бунда ҳар бир дарахт учун алоҳида сув пуркагич қўлланилиб микроиқлим шароити яратилади. Микроиқлим яратиб суғоришнинг минимал даври – 3,5 ойни ташкил қилади. Совуқдан ҳимоялаш тизимидан вегетация даврида суғориш тизими сифатида фойдаланса ҳам бўлади.\nМанба: Мевали дарахтларни томчилатиб суғориш режими бўйича тавсиялар. Маматов С.А. / Тошкент, 2015


ТОШПУЛАТ РАХМАТУЛЛАЕВ СОГДИАНА: Бобомурод Абдуллаев: “Одам ўткинчидир, ҳақиқат тирик”\nБуни оддий воқеа деб қабул қилиш нотўғри бўларди. Жиноят кодексининг оғир моддалари билан айбланган журналистнинг озод этилиши мамлакатимизда катта, кенг қамровли ўзгаришлар, ислоҳотлар бошланганидан далолат эмасми?! Бобомурод Абдуллаев шу ҳақда сўз юритиб, янги давр бошланганлигини, янги судлов тизими шаклланиб бораётганлигини таъкидлади ва Президент Шавкат Мирзиёевга ўз миннатдорчилигини билдирди.\nБобомурод Би-би-си радиоси орқали ўзининг “Тўсиқсиз қамоқ” деган шеърини ўқиб берди. Шеърда шундай сатрлар бор:\nҲақгўйга ноҳақлар қилади зулум,\nАйбсизни айбдорлар тергайди уриб.\nОдам кирар қамоққа, кирмайди фикр,\nОдам ўткинчидир, ҳақиқат тирик.\nҲали Бобомурод Абдуллаев феномени ҳақида кўп гапирилади, унинг жамиятимиз олдида, журналистикамиз ривожи йўлида қилган ишлари хусусида мақолаю китоблар битилади. Шундай қилиниши, албатта, тўғри бўлади. Ҳозир эса қалам аҳли, журналистлар дадил ҳаракат қилиш вақти келганлигини англаб етсак, шунга яраша атрофимиздаги воқеа ва ҳодисаларга тўғри муносабат билдирсак, айни муддао бўлади. Энди ҳақиқатни четлаб ўтиб, фақат маддоҳлик қилган журналистни халқимиз тушунмайди ҳам, кечирмайди ҳам. Бундайларга очиқчасига: “нимадан қўрқасан, Абдуллаев қилган ишни сен қила олмайсанми? Ахир орқангда Президент турган бўлса, яна сенга нима керак”, демайдими?\nМамлакатимиз, жамиятимиз олдида тўғаноқ бўлиб турган иллатлардан тезроқ қутулишнинг йўли, ҳалигача ўз манфаатини бошқалар манфаатидан устун қўйиб келаётган амалдорларни тартибга солишнинг воситаси журналистнинг ҳақ сўзи эканлигини барча англаб етиши учун амалий ҳаракатимизни кучайтиришимиз керак. Фақат шундагина ҳам “тепа”да, ҳам “паст”да танқидни тўғри қабул қилиш иммунитети шаклланарди.\nДемак, эркин сўз, эркин журналистика сари – олға!


Помидор куясига қарши кураш тадбирларини самарали ўтказиш бўйича тавсиялар - Ўзбекистон Республикаси Қишлоқ хўжалиги вазирлиги\nПомидор куясига қарши кураш тадбирларини самарали ўтказиш бўйича тавсиялар\nПомидор куяси илк бор 1917 йилда Перу давлатида аниқланган. Бу зараркунанда республикамизда 2015 йилда Навоий, Бухоро ва Тошкент вилоятлари ҳамда Фарғона водийсининг айрим иссиқхоналарида ҳамда очиқ даладаги сабзавот (помидор) экинларида учраган, 2016 йилда эса барча вилоятларнинг сабзавотга ихтисослашган хўжаликларда тарқалганлиги кузатилди.\nПомидор куясининг капалаги кичкина, оч кулранг тусли бўлади. Тинч ҳолатда турганда иккала қаноти елкасига йиғилади. Олдинги қанотларининг катталиги 8–10 мм узунликда бўлади. Капалакнинг қўнғир ёки кумушсимон, олд қанотларида характерли қора доғлар бўлиб, мўйловлари ипсимон (тасбеҳсимон). Зараркунанданинг олд қанотларида кумушсимон-кулранг тангачалари ҳамда ўзига хос қора доғлари бўлиши уни аниқлаш учун ҳисобга олинадиган энг муҳим белгилардан ҳисобланади. Капалаги асосан кечқурун ҳаракатланади, кундузи эса ўсимлик баргининг орқа қисмида жойлашиб олади. Жуда сезгир бўлиб, ўсимлик озгина силкитилса ҳам тезда ён-атрофга қараб учиб кетади. Урғочи зотлари 10–15, эркаги эса 6–7 кун яшайди.\nУрғочи капалак асосан ўсимлик баргининг остки, устки ва ўсув нуқталарига, айрим пайтларда эса тупроққа тухум қўяди. Тухуми цилиндр шаклда бўлиб, янги қўйилгани оқ рангда, камалаксимон товланиб, вақт ўтиши билан тўқ-сариқ тусга айланади. Қуртлари тухум ичини кемириб чиқиш учун ўзига тешик очади ва тухумдан 0,1 мм.узунликдаги қурт чиқади.\nТухумдан чиққан қуртлар оқиш кулранг бош қисми эса қорамтир рангда (диагностик белги) бўлади. Қуртларнинг елка томонида биринчи кўкрак сегментида ярим юмалоқ қора доғ мавжуд. Ана шу белгиси билан у картошка куясидан фарқ қилади. Ўсимликка асосан қуртлари зарар келтиради. Қуртлари 4 ёшни ўтаб озуқага тўйгач, ғумбакка айланади. Биринчи ёш қурт 1,0 мм, иккинчи ёш 2,5–4,0 мм, учинчи ёш 4,5–6,0 мм ва 4 ёш қурт (вояга етган) эса 7–8 мм катталикда бўлади. Ҳаво ҳароратига қараб, қуртлар 15–20 кунда озиқланишдан тўхтаб, тупроқда, баргнинг юза қисмида ёки баъзан зарарланган ва ўралган барглар устида ғоваклар орасига ғумбакка кетади.\nҒумбаги: сарғиш-кумушсимон рангда бўлади. Бошқа ҳашаротларнинг ғумбагига нисбатан жуда пишиқ бўлиб, шикастланиши қийин. Қуртлар аввалига ипак тўр, сўнг ички қаватини тўқийди. Қуртлар 20–26 соат давомида пиллани тайёрлаб ғумбакка айланади. Пилланинг узунлиги 5–6 мм, эни 4 мм. ни ташкил қилади. Эркагининг ғумбаги, одатда урғочининг ғумбагига нисбатан кичикроқ бўлади.\nМанбаларга қараганда, помидор куяси об-ҳаво шароитига қараб, тропик мамлакатларда 11–13, Краснодар ўлкасида (Россия) 3–4, Украина жанубида 4–5 влод беради. Ёз мавсумида бир авлоднинг ривожланиши 22–30 кун, қиш мавсумида эса 2–4 ойгача давом этади. Помидор куяси етук қуртлик ёки ғумбаклик ҳолида қишлайди.\nЎзбекистон шароитида помидор куясининг битта авлоди учун (20–25°С) ўртача 22–25 кун вақт керак бўлади. Бунда, тухум – 2–3, қурт (личинка) – 8–10, ғумбак – 3–5 ва етук зот эса 5–7 кунда ривожланиши кузатилди.\nПомидор куяси асосан помидор, картошка, бақлажон каби итузумдош ўсимликлар билан озиқланади. Қишловга кетмасдан қиш мавсумида иссиқхонада ривожланади. Эрта баҳорда эса иссиқхоналар очилгандан сўнг очиқ даладаги сабзавот экинларини зарарлайди.\nҚуртлари барг ва поялар ичида мезофилл тўқималари билан озиқланиб, тўқима ичида ўзига хос катта, турли шаклли ғовакларни ҳосил қилади.\nБитта баргда бир ёки бир нечта қуртлар учраши мумкин. Айрим пайтларда баргни тўлиқ зарарламасдан бошқа баргларга ҳам ўтиб кетиши кузатилади. Қуртлар яшил помидор меваси ичига кириб олиши натижасида уларнинг ахлати ва турли касаллик туғдирувчи микроорганизмлар ҳисобига ўсимлик меваси чирий бошлайди.\nКузатувларга кўра, ўсимликнинг кўчатлик даврида помидор куяси тушса, гуллаш давригача етмасдан зарарланган ўсимлик нобуд бўлади. Мева тугиш пайтидан бошлаб ўсимликнинг ҳосилдорлиги 60 фоизгача йўқолади, кучли зарарланган майдонлардаги экинлар эса бутунлай қуриб қолади.\nИссиқхона ва очиқ далада помидор куясининг тарқалишини ҳамда зарарини камайтириш учун биринчи навбатда, агротехник ишларни ўз вақтида ўтказиб, биологик ва кимёвий кураш тадбирлари қўлланилса, ҳосил сақлаб қолишга эришилади.\nАгротехник тадбирлардан – помидор уруғини экишдан олдин кимёвий препаратлар билан дорилаш зарур. Тупроқ-иқлим шароитларини ҳисобга олиб, помидор куясига чидамли нав ва дурагайларни қўллаш, уларни илмий асосда жойлаштириш, алмашлаб экишни тўғри ташкил этиш;\nкузги шудгорни ўз вақтида ва сифатли ўтказиш;\nиссиқхонада мавсум якунланганидан сўнг ўсимлик қолдиқларини махсус чуқур ва ўраларга кўмиш ишларини ташкил этиш;\nкўчатзорларда помидор куяси ва касалликларга мунтазам тарзда қарши кураш олиб бориш;\nзараркунандалар пайдо бўлишини аниқлаш ҳамда унга қарши кураш учун феромон тутқичлардан фойдаланиш.\nҲозирги пайтда помидор куясининг капалакларига қарши қўлланилаётган “Тутасан” феромонлари яхши натижалар бермоқда.\nФеромон тутқичларни сувли идишларда қўллаш ҳам яхши натижа бермоқда. Бунда феромон сувли идиш ўртасига махсус қурилмаларда жойлаштирилади. Сувнинг ёпишқоқлиги олдини олиш учун идиш ичидаги сувга озгина суюқ совун солинади. Бундай феромонли тутқичларни гектарига 15–30 тадан жойлаштирилади.\nИссиқхоналарда сариқ елим суртилган экранларни ишлатиш помидор куяси ва бошқа зараркунандаларнинг етук зотларини илиб олиб, тарқалишининг олдини олади.


Ядро қуроли нима ўзи ? Ядро уруши хавфи ҳақиқатга қанчалик яқин ва унинг оқибатлари қандай бўлади? - 2 Марта 2022 - YANGILIKLAR / SHOU BIZNES YANGILIKLARI / HABARLAR / AXBOROT - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2022 » Март » 2 » Ядро қуроли нима ўзи ? Ядро уруши хавфи ҳақиқатга қанчалик яқин ва унинг оқибатлари қандай бўлади?\n27 февраль санасида Россия Президенти Владимир Путин Украина билан олиб борилаётган уруш фонида Россия мудофаа вазири ва бош штаб қўмондонига Россия тўхтатувчи кучларини махсус жанговар навбатчилик ҳолатига ўтказишни буюрди. Тўхтатувчи кучлар мамлакат ядровий кучларини ҳам ўз таркибига олади. Бир қатор ғарб нашрлари ушбу буйруқни «ядровий таҳдид» сифатида баҳолади ва ядро уруши хавфи ҳақида гапиришни бошлади. «Дарё» колумнисти Муҳаммадқодир Собиров ядро уруши ҳақиқатга қанчалик яқин ва бу уруш оқибатлари қандай бўлади каби саволларга жавоб излади.\nЯдро қуроли нима ўзи?\nКўпчилик эшитган ёки хабардор бўлса-да, аввало, ушбу ҳалокатли қурол ҳақида икки оғиз гапириш шарт. Ядро қуроллари ядровий реакциялар: парчаланиш ва термоядровий комбинация натижасида ҳосил бўлувчи энергияга асосланади. Бундай қуроллар тайёрлашда уран ва плутонийдан фойдаланилади. Плутоний табиатда учрамайди ва кимёвий йўл билан ҳосил қилинади. Ядро қуроллари икки турга бўлинади: ядровий (атом) ва термоядровий (водород).\nЯдро (атом бомбаси) қуроли ташланган Хиросима. 1945 йил\nЯдро қуроли — ўта ҳалокатли оммавий қирғин қуролидир. Қурол портлаганда зарба тўлқини, ёруғлик эмиссияси, радиация, радиоактив ифлосланиш ва электромагнит импулслари юзага келади. У ташланган ҳудудда эпицентр пайдо бўлади ва радиуси беш квадрат километргача етиши мумкин (Хиросимадагиси эса 800 метрни ташкил этган). Эпицентрдаги жамики нафас олувчи жисм ҳалок бўлса, портлашдан юз квадрат километрдаги ҳудуд радиоактив нурланиш ва радиация тўлқини сабаб мислсиз зарар кўради. Радиоактив нурлар ва радиацияси бир неча ўн йилгача ядро қуроли портлаган ҳудудда кузатилади.\nЯдро қуроллари бугун дунёдаги энг қудратли ва мудҳиш қуролдир.\nЯдровий уруш хавфи\n1968 йили БМТ «Ядро қуролларни тарқатмаслик тўғрисида» резолюция қабул қилади. СССР, АҚШ ва Буюк Британия каби ядро қуролига эга ва унга эга бўлмаган қирққа яқин давлат ушбу шартномани ратификация қилгач, шартнома халқаро кучга эга бўлади. Ядро қуролига эга Франция ва Хитой 1992 йили ушбу шартномага қўшилади. Бугунги кунда дунёнинг 170 давлати ушбу шартнома шартларини қабул қилиб, уни ратификация қилган.\nШартнома ядро қуролига эга давлатларга уни тарқатиш, сотиш ва тайёрлашга ёрдам беришни тақиқлайди. Шунингдек, ядровий давлатлар ядро қуролига эга бўлмаган давлатга ушбу қурол билан таҳдид қилмаслик ва уни ишлатмаслик мажбуриятини олади.\nЯдро қуролига эга бўлмаган давлатлар эса ўз навбатида бундай қуролга эга бўлишга ҳаракат қилмаслик ва эга бўлмаслик бўйича шартларни қабул қилади.\nШартноманинг энг муҳим қисми эса ядро қуролига эга бўлмаган давлатга ядровий ҳужум қилинган ёки бундай ҳужум таҳдиди юзага келган тақдирда БМТ Хавфсизлик Кенгаши ва биринчи навбатда, унинг ядро қуролига эга бўлган доимий аъзолари БМТ талабларига мувофиқ зудлик билан жавоб ҳаракати амалга ошириши кераклиги ҳақидаги банддир.\nУшбу шартномани имзолаган АҚШ, Буюк Британия ва СССР(Россия) ўз баёнотларида ядро қуроли билан таҳдид қилган ёки уни қўллаган давлатга қарши жавоб ҳаракати амалга оширилиши ва ҳужумга учраган ядровий қуроли бўлмаган давлатга ёрдам берилишини эълон қилади. Ушбу шартларни кейинчалик сафга қўшилган Франция ва Хитой ҳам тасдиқлайди.\nУкраина БМТга 1945 йили ташкилот асосчиларидан бири сифатида аъзо бўлган. СССР таркибидан Беларусь ва Украина ташкилотда алоҳида аъзоликка эга эди. БМТнинг ядро қуролларини тарқатмаслик ҳақидаги резолюциясига қўшилиш масаласи эса фақатгина 1991 йили Украина мустақилликка эришгач кун тартибига чиқади. Негаки, Украина Республикаси ҳудудида собиқ СССРнинг ядро саноати ва қуроллари мавжуд эди.\n1991 йилдан бошлаб ушбу ядро қуроллари келажаги борасида музокаралар бошланади. Украина ушбу қуролларни беришни хоҳламайди ва уни ўз ҳимоясининг кафолати деб билади. Украин расмийлари ўша даврда ҳам Россия хавфини ҳис қилганди. АҚШ ва Буюк Британия аралашуви ҳамда босими остида 1994 йили Венгрия пойтахти Будапештда АҚШ, Буюк Британия, Россия ва Украина вакиллари Украинанинг ядро қуролларидан воз кечиши, шу турдаги қуролларнинг бир қисмини йўқ қилиши ва Россияга топшириши ҳақида Будапешт меморандумини имзолайди.\nБудапешт меморандуми Украинанинг бошқа ядровий қуроли бўлмаган давлатлардек хавфсизлигини кафолатлайди. Меморандумнинг тўртинчи қисмида АҚШ, Буюк Британия ва Россия агар Украина тажовуз қурбони ёхуд ядро қуроли таҳдиди остида қолса, унга БМТ Хавфсизлик Кенгаши орқали зудлик билан ёрдам кўрсатилишини таъкидлайди. Олтинчи бандга кўра, АҚШ, Буюк Британия ва Россия Украина тажовуз остида қолганда дарҳол мажбурий маслаҳатлашувлар ўтказади.\nФранция Украинага бошқачароқ хавфсизлик кафолати беради. Жумладан, Франция Украина тажовуз остида қолганда БМТ Хавфсизлик Кенгаши орқали ёрдам ҳақидаги бандни ўз кафолатида белгиламайди. Франция ортидан Хитой ҳам тўрт ва олтинчи бандларни кафолат баёнотига киритмайди.\nБудапешт меморандумининг имзоланиши. Президентлар (чапдан ўнгга) Борис Елсин (Россия), Жорж Буш (АҚШ), Леонид Кучма (Украина) ва Жон Мейжор (Буюк Британия, бош вазир)\n2014 йили Россия Қримни аннексия қилганида Украина расмийлари ядро қуролининг улардан олиб қўйилганига кескин норозилигини билдиради ва Россияни Будапешт меморандуми шартларини бузишда айблайди. Бироқ Россия айбловни рад этади ва Москва Будапешт меморандумида фақатгина Украинага нисбатан ядро қуроли ишлатилиши ҳақида айтилганини даъво қилади. Руслар Украинага нисбатан ядро қуролини ишлатмаганини ва меморандум шартларини бузмаганини таъкидлайди.\n2022 йил 27 февраль кунги буйруқдан сўнг Путин Украина ва Европа Иттифоқи давлатларига ядро қуроли билан ян бир бор таҳдид қилади (у буни олдин — 24 февраль куни ҳам айтиб ўтганди. Ўшанда Путин Украинага ёрдам берган давлат ўз тарихида кўрмаган даҳшатга тўқнаш келиши мумкинлигига урғу берганди).\nАгар Россия Украинага нисбатан ядро қуролидан фойдаланса, биринчи навбатда БМТнинг «Ядро қуролларини тарқатмаслик тўғрисида»ги қарорини бузган бўлади. Бу эса БМТ Хавфсизлик Кенгаши ва ташкилотнинг ядро қуролига эга доимий аъзолари (АҚШ, Буюк Британия, Франция, Хитой)нинг жавоб реакциясини талаб этади. Шунингдек, Будапешт меморандумига кўра, АҚШ ва Буюк Британия Украинага мамлакат ядро қуроли нишонига айланган тақдирда ёрдам кўрсатишга ҳам ваъда берган.\nХўш, ядро уруши юз берадими? Бу борада бир неча халқаро мутахассислар ўз тахминларини билдирди.\nЖенева хавфсизлик сиёсати марказининг ядровий қурол тарқалиши бўйича эксперти\n«Путиннинг ядровий таҳдиди ҳайратланарли, чунки у Россиянинг ядровий доктринасидан узоқлашди. 2020 йилда Путин Москва ядро қуролидан фойдаланиши мумкин бўлган тўртта ҳолатни тасдиқлаганди. Булар Россия ёки унинг иттифоқчиси ҳудудига баллистик ракета учирилганда, душман ядро қуролидан фойдаланганда, Россия ядро объектига ҳужум уюштирилган ёки Россия давлатининг мавжудлигига таҳдид соладиган ҳужум юз берганида бўлиб, рус қўшини ядро қуролидан юқоридаги ҳолатлар содир бўлсагина фойдаланишини белгилаган эди.\nҲозирги можарода юқоридаги ҳолатлардан ҳеч бири юз бергани йўқ.\nБундан ташқари, Россия шу йилинг январь ойида БМТ Хавфсизлик Кенгашининг қолган тўрт доимий аъзосига қўшилди ва «ядро урушида ғалаба қозониб бўлмаслиги ва ҳеч қачон бундай уруш олиб борилмаслик кераклиги» ҳақидаги ҳужжатни имзолади. Путиннинг якшанба кундаги оғзаки буйруғи бундай баёнотларнинг ноаниқлиги, ва эҳтимол, иккиюзламачилигини кўрсатади.\nҲозирча «назорат қилиш ёки нотўғри талқин қилиш» ва ҳатто ядровий зарбаларни қўзғатиши мумкин бўлган манипуляция хавфи анча юқори».\nАмерика олимлари федерациясининг ядровий ахборот лойиҳаси директори, ядро қуроллари эксперти\n«Мен бир ҳафта олдингидан кўра кўпроқ хавотирдаман. НАТО Путиннинг нутқига жавобан «барча кутилмаган ҳолатларга» тайёрлигини оширди. Ҳозирда бизни бир ҳафта олдин башорат қила олмаган йўлга олиб борадиган бурилишлар пайдо бўлиши мумкин».\nПутиннинг ядровий кучларни жанговар ҳолатга келтириш ҳақидаги буйруғи ҳақида Кристенсен «Путин вазиятни тўғридан-тўғри ядровий таҳдидга олиб келадиган яна бир қадам ташлади» дея фикр билдирди. У яна Путин 2014 йили Қрим аннексия қилинган даврда ҳам Ғарб санкцияларига жавобан ҳам худди шу жавобни берганини айтиб ўтди.\n«Россия стратегик кучлари доимий жанговар шай ҳолатда бўлишини ҳисобга олсак, ҳозир асосий савол ядро каллаклари сувости кемалари ёки бомбардимончи самолётларга жойлаштирилганидир».\nHarvard университети қошидаги Harvard Кеннеди мактаби профессори. Собиқ президент Билл Клинтоннинг фан ва технология сиёсати бўйича маслаҳатчиси. Ядро ва энергетика сиёсати таҳлилчиси\n«Путиннинг яқин доираларидан бошқа ҳеч ким унинг нега бундай ҳаракат қилганини аниқ билмайди. Тахминимча, бу буйруқ Ғарбда ҳеч ким Украинага ҳарбий ёрдам бериш ҳақида ўйламаслиги учун қўшимча сигнал сифатида айтилди».\nПрофессор ядро урушидан қўрқиш мамлакатларнинг ядро қуролидан фойдаланмаслигига етарли асос бўладими, деган саволга: «Ядро қуролининг жисмоний хусусиятлари жуда даҳшатли қўрқувга солади. Бир давлат ядровий зарбадан қўрқиб бошқа бир давлатга ҳужум қилишга журъат эта олмаслиги ҳақидаги ғоя Совуқ уруш даврининг асосий хавфсизлик сиёсати бўлган ва кўпчиликнинг таъкидлашича, у бугунги кунда ҳам долзарблигича қолмоқда. Ҳамкасбим Зак Бошан яқинда ёзганидек, ядровий қурол таҳдиди АҚШнинг Украинага қўшин юбормаслигига ҳам асосий сабабдир», — дея жавоб берган.\nБостон университетининг глобал тадқиқотлар бўйича катта ўқитувчиси\n«Ядро уруши Путиннинг Украинада эришиши мумкин бўлган ҳар қандай ғалабасига путур етказади. Бу нафақат Ғарбни, балки Хитой каби потенциал иттифоқчиларни ҳам бегоналаштиришга хизмат қилади. Хитойнинг Путин хатти-ҳаракатларидан хавотири борган сари ортиб боряпти ва уни Хитойнинг гуллаб-яшнашига узвий боғлиқ бўлган глобал савдо ва инвестицияларнинг жаҳон тартибини тиклашга чақириши мумкин.\nБутун халқаро тартиб ҳавога соврилгандек гўё. Украинага қилинган ҳужум бундан-да ҳимоясиз Болтиқбўйи давлатларига ҳужум қилиш учун дебоча бўладими ёки Путин Украина билан кифояланадими? Жавоб — АҚШ ва НАТОнинг ўз кучларини, хоҳ ядровий, хоҳ оддий, бутун дунё бўйлаб қандай жойлаштирилишига боғлиқ».\nДунёдаги кўпчилик экспертлар Россия томонидан ядро қуролларининг ишлатилишига шубҳа билдирмоқда. Уларнинг фикрича, Путин бу ҳаракатни Украинадаги барбод бўлган блицкриг (тезкор ғалаба) ва иқтисодиётига берилаётган қаттиқ зарбалар сабаб қўрқитиш учун айтган. Шу билан бирга, Россия президенти Украина билан бошланган музокараларда устунликка эришиш учун ҳам шундай юриш қилган бўлиши мумкин. Россиянинг ядро қуролидан фойдаланиши унинг буткул яккаланиб қолишига олиб келади. Бироқ давлатнинг НАТО давлатларига зарба бериши ҳам, Украинага ядро қуроли ишлатиши ҳам қийин масала.\nҒарбнинг кўпгина нашрлари ядро қуролининг барча калитлари Путин қўлида эмаслигини, рус генераллари Путинга содиқ бўлса-да, улкан хавф олдида ҳал қилувчи қарор қабул қилиши мумкинлигини ҳам тахмин қилмоқда. Ҳозиргача Россиядан ташқари ядро қуролига эга бирор давлат ҳеч қачон бу қурол билан таҳдид қилмаган. АҚШ вазмин сиёсат юритмоқда, Байден Россияга ҳеч қандай тажовуз хавфи йўқлигини, Путиннинг буйруғи ҳеч қандай асосга эга эмаслигини билдирди.\nҲар қандай қўлланишидан қатъи назар ядро қуроллари инсоният учун жуда катта ҳалокатга олиб келади. Маълумотларга кўра, Россия арсеналида олти мингга яқин, АҚШ ихтиёрида эса беш мингдан ортиқ ядро каллаги мавжуд. Уларнинг фақатгина ярми қўлланиши ҳам бутун сайёра келажагини хавф остига қўяди. Унинг жисмоний зарарларини эса тасаввур қилиш ҳам даҳшатли бўлади.\nКатегория: Fikr va Mulohaza qiling | Просмотров: 104 | Добавил: sherlarorg | Теги: #uznews, #Yangilik, #Yangiliklar, #новости, #xabarlar, #habarlar, #ahborot, #newsuz, #news | Рейтинг: 0.0/0


Coca Cola Ўзбекистон кубоги. Гуруҳ босқичи учун қачон қуръа ташланиши маълум бўлди\n8 июль, 2020, 12:37\n23 июль куни Coca Cola Ўзбекистон кубоги гуруҳ босқичи учун қуръа ташлаш маросими бўлиб ўтади. Соат 19:00 да бошланадиган ушбу маросим “Бунёдкор” стадионида бўлиб ўтади ва “Sport” телеканали орқали жонли эфирда намойиш этилади.\nМаълумот учун, гуруҳ босқичида Coca Cola Суперлиганинг 14 клуби ва саралаш босқичида ғолиб чиққан Про лиганинг икки жамоаси иштирок этади.\nCoca Cola Ўзбекистон кубоги. Гуруҳ босқичи иштирокчилари\nМаълумот учун, гуруҳ босқичида 16 жамоа 4 тадан 4 та гуруҳда кураш олиб боради. Қуръа жараёнида кучлилар ёки кучсизлар саватлари бўлмайди. Гуруҳда жамоалар жами 3 тадан ўйинда иштирок этади. Мезбон ва меҳмон мақомини олдиндан кўрсатилган формат бўйича қуръа аниқлаб беради. Қуръа натижасига кўра, гуруҳдаги жамоалардан иккитаси икки мезбон ва бир сафар учрашувида, яна иккитаси эса бир мезбон ва икки сафар учрашувида иштирок этади.\nГуруҳ босқичида дастлабки икки ўринни эгаллаган жамоалар кейинги босқичга йўл олади. Қуръа ёрдамида жамоаларнинг рақиби аниқланади. Бунда 1-ўринни қўлга киритган жамоаларга 2-ўрин эгалари рақиб бўлади. Гуруҳларда 1-ўринни эгаллаган клублар ¼ финални мезбон сифатида, яъни ўз уйида ўтказади.


Тошкент аэропортида аёл ички кийимида “гашиш” олиб ўтмоқчи бўлди - UzNews.uz\nТошкент аэропортида аёл ички кийимида “гашиш” олиб ўтмоқчи бўлди\n“Тошкент-Москва” йўналишида учиб кетаётган йўловчи ички кийимига 37,4 гр. “гашиш” яшириб олди.\n11 май куни соат 05.30ларда “Ислом Каримов” номидаги “Тошкент” халқаро аэропортининг хавфсизлик хизмати галереясида, “Тошкент-Москва” йўналишида учиб кетаётган йўловчи 37 ёшли И.К. исмли аёлнинг ички кийимига яширилган, 6 дона полиэтилен пакетчаларга ўралган 37,4 гр. гиёҳвандлик воситаси аниқланиб, ашёвий далил сифатида олинди, дейилади ИИВ хабарида.


BBC Uzbek - Mintaqa - Ёқутистондаги марказий осиёлик муҳожирлар ҳаётидан лавҳалар\nСўнгги янгиланиш 29 январ 2012 - 14:38 GMT\n'Якутск - менинг иккинчи ватаним'\nТожикистондан Ёқутистонга борган меҳнат муҳожирларини бирлаштирадиган қатор жамоалар тузилган. Бу маданий ва миллий жамоа муҳожирларни рўйхатдан ўтказиш, ҳужжатларини Россия Федерал миграция хизматига топшириш, тиббий кўрикдан ўтказиш ва ишга жойлашда ёрдам беради. Бу жамоа муҳожирларни ижтимоий муҳофаза қилиш ва уларни қўллаб-қуватлаш билан ҳам шуғулланади. Яқинда миллий жамоаларни бирлаштирган ассоциация ташкил этилди. Унга Россия фуқароси ва ўтмишда Тожикистондан келган тадбиркор Диловаршо Асроров раҳбарлик қилади.\nТомоша қилишДавомийлиги: 06:29\nДунёдаги энг шимолий масжидлардан бирига ташриф\nЕр сайёрасининг энг шимолий масжидларидан бири бўлган Якутск шаҳрининг масжиди бир ярим минг намозхонга мўлжалланган, бироқ Ҳайит кунлари кўчадаги транспорт қатновини тўхтатишга ҳам тўғри келади\nМарказий осиёлик муҳожирларнинг муаммолари билан гоҳо Якутск шаҳридаги Қирғиз жамоаси раҳбари Эсен Сайдиқулов шуғулланади.\nТомоша қилишДавомийлиги: 04:38\n'Сибирнинг сургун жойларини биз ўзимиз ихтиёрий танлаяпмиз'\nЯқин ўтмишда, Шўролар даврида, Ёқутистон сиёсий маҳбуслар ва оғир қамоқ жазоларига ҳукм этилганлар бадарға қилинган жой бўлган.\nТомоша қилишДавомийлиги: 06:13\nЯкутскдаги мардикорлар намоз ва рўзани канда қилишмайди\nАбадий музликлар устига бунёд этилган Якутск шаҳрига Марказий Осиё ва Қофқоздан меҳнат муҳожирлари оқиб кела бошлагач, мусулмонларнинг илк масжиди ҳам пайдо бўлди.\nЁқутистон заминида қўшилган тақдирлар\nЯкутск шаҳрида бўлган мухбиримиз Шодиёр Сайф бахтини абадий музликлардан излаётган ва бир умр шу ўлкада қолишга аҳд қилган меҳнат муҳожирлари ҳақида ҳикоя қилади.\nЎзбек таомлари Ёқутистонни ҳам "забт этиб улгурган"\nАксар ўзбек тадбиркор мигрантлари Якутск шаҳрида очган емакхоналарида ҳалол таомлар мижозларга таклиф этилади. Бу ердаги овқат турлари тобора кўпроқ маҳаллий хўрандаларни ўзига жалб этаяпти.\nТомоша қилишДавомийлиги: 06:25\nРоссиянинг арктик минтақасидаги Якутск шаҳри абадий музликлар бағридаги энг йирик шаҳардир. Ёқутистон пойтахтининг аҳолиси 264 мингни ташкил этади.\nТомоша қилишДавомийлиги: 04:23\nМеҳнат муҳожирларини Якутскнинг қаҳратон аёзлари ҳам қайтара олмайди\nСўнгги йилларда Россия арзон меҳнат кучининг асосий манбасига айланган марказий осиёлик муҳожирлар Якутскни тобора кўп танламоқда ва улар ҳар қандай иш топилса ҳам бахтиёрлар.\nТомоша қилишДавомийлиги: 03:15\n'Қурилиш ҳаво ҳарорати 40 даражагача тушмагунча давом этаверади'\nАбадий музликлар устида қад ростлаган Якутскда бўлган мухбиримиз Шодиёр Сайф чидаб бўлмас совуқ ҳавода қурилишларда ишлаётган марказий осиёликларнинг аҳволи билан танишган.\nЛенадаги кечув жойи очилиши билан минтақада ҳаёт жонланиб, янада кўпроқ муҳожирлар кела бошлайдилар\nУзоқ ойлар давом этган қиш мавсумидан сўнг дарёда музлар эриб, навигация мавсуми боланиши билан муҳожирлар учун ҳам йўл очилади.\n'Ҳамма пул топиш мақсадида келади'\nЎттиз бир ёшли Юлдуз тақдир тақозоси билан Якутскка бориб қолган. Она юрти Қашқадарёда иқтисодий аҳвол қийин бўлгани сабабли ва ночорликдан Юлдуз тўртта вояга етмаган ўғлини онасига ташлаб, Россияга чиқиб келган.\nТомоша қилишДавомийлиги: 03:29\nМузликлар ўлкасига Марказий Осиёликларни қандай омиллар етаклаб келмоқда?\nРоссиянинг Сибир минтақасида жойлашган олмос ишлаб чиқариш саноати маркази ҳисобланмиш Якутск шаҳри Марказий Осиёдан меҳнат муҳожирларини охирги йилларда ўзига тобора кўпроқ жалб этмоқда.\nЯкутскнинг кечаги ва бугунги қиёфасига бир назар\nКўплаб марказий осиёликларни тобора ўзига жалб этиб бораётган шаҳар манзараларини фоторепортажимизда томоша қилинг.\nМашаққатли меҳнати билан Якутск қиёфасини ўзгартираётган ўзбекистонликлар гапиришдан чўчийдилар\nЎзбекистонликларнинг қаҳратон совуқ шароитидаги машаққатли меҳнати шарофати билан Якутск шаҳри қиёфаси сўнгги йилларда кескин ўзгарган.\nТомоша қилишДавомийлиги: 04:08\nЛена дарёсининг Ёқутистон учун аҳамияти ва Якутск бандаргоҳининг очилиши нимаси билан муҳим ҳисобланади?\nТомоша қилишДавомийлиги: 03:41\nЛена дарёсида музлар эриши ўзбекистонликлар учун ҳам ҳаёт жонланиши демакдир\nЙилнинг тўққиз ой мобайнида Лена дарёси қалин муз билан қопланган бўлади. Муз ёрилган куни бутун минтақанинг иқтисоди жонланади, кемалар қатнови бошланади.\nБи-би-си Ўзбек хизматининг Россия Ёқутистонидаги Марказий Осиё меҳнат муҳожирларига бағишланган мултимедиа дастурлари